<p>প্রধানমন্ত্রী তারেক রহমানকে নিয়ে জাতীয় গণতান্ত্রিক পার্টি (জাগপা)-এর মুখপাত্র রাশেদ প্রধানের কুরুচিপূর্ণ ও আপত্তিকর বক্তব্যের তীব্র নিন্দা ও প্রতিবাদ জানিয়েছে ইউনিভার্সিটি টিচার্স অ্যাসোসিয়েশন অব বাংলাদেশ (ইউট্যাব) কুমিল্লা বিশ্ববিদ্যালয় (কুবি) ইউনিট।&nbsp;</p>

<p>রবিবার (২০ এপ্রিল) সংগঠনটির ভারপ্রাপ্ত সভাপতি অধ্যাপক ড. মো. শাহাদাৎ হোসেন ও সাধারণ সম্পাদক মোহাম্মদ মাহিন উদ্দিন স্বাক্ষরিত এক প্রেস বিবৃতিতে এ প্রতিবাদ জানানো হয়।</p>

<p>বিবৃতিতে ইউট্যাব কুবি ইউনিট জানায়, দায়িত্বশীল রাজনৈতিক ব্যক্তির কাছ থেকে এ ধরনের ভাষা ও আচরণ কোনোভাবেই প্রত্যাশিত নয়। মতভিন্নতা গণতান্ত্রিক চর্চার স্বাভাবিক অংশ হলেও তা প্রকাশের ক্ষেত্রে ন্যূনতম শিষ্টাচার, সংযম ও পারস্পরিক সম্মান বজায় রাখা আবশ্যক। সাম্প্রতিক এই বক্তব্য সেই ন্যূনতম মানদণ্ডকেও লঙ্ঘন করেছে এবং জনপরিসরে নেতিবাচক দৃষ্টান্ত স্থাপন করেছে।</p>

<p>বিবৃতিতে আরও বলা হয়, এ ধরনের উসকানিমূলক ও দায়িত্বজ্ঞানহীন বক্তব্য সামাজিক সম্প্রীতি বিনষ্ট করতে পারে এবং রাজনৈতিক অস্থিরতা বাড়াতে ভূমিকা রাখে। একটি সভ্য ও গণতান্ত্রিক সমাজে এ ধরনের আচরণ কোনোভাবেই গ্রহণযোগ্য হতে পারে না। মাননীয় প্রধানমন্ত্রী তারেক রহমান দায়িত্ব গ্রহণের পর যেভাবে জনসমর্থন অর্জন করেছেন এবং দেশ ও আন্তর্জাতিক পরিসরে বিভিন্ন ইতিবাচক উদ্যোগের মাধ্যমে সুনাম বৃদ্ধি করেছেন, তা কোনো কুরুচিপূর্ণ মন্তব্য বা অপপ্রচারের মাধ্যমে ক্ষুণ্ণ করা সম্ভব নয়। আমরা দৃঢ়ভাবে বিশ্বাস করি, এ ধরনের অশালীন বক্তব্য দেশের সচেতন নাগরিকসমাজ কখনোই মেনে নেবে না এবং এ ধরনের রাষ্ট্রবিরোধী কর্মকাণ্ড জনগণই প্রতিহত করবে।</p>

<p>এছাড়া, রাশেদ প্রধানকে তার এই অনভিপ্রেত ও আপত্তিকর বক্তব্যের জন্য অবিলম্বে জনসমক্ষে নিঃশর্ত ক্ষমা প্রার্থনা করতে হবে। পাশাপাশি দেশের প্রচলিত আইন অনুযায়ী তার বিরুদ্ধে যথাযথ ব্যবস্থা গ্রহণের জন্য সংশ্লিষ্ট কর্তৃপক্ষের প্রতি আমরা আহ্বান জানাচ্ছি।</p>

<p>প্রসঙ্গত, গত ১৫ এপ্রিল এক আলোচনা সভায় রাশেদ প্রধান তারেক রহমানকে কুলা/ঙ্গার সম্বোধন করে অশালীন বক্তব্য দেন।<br />
&nbsp;</p>