<p>আসন্ন ত্রয়োদশ জাতীয় সংসদ নির্বাচনে রাষ্ট্রের দায়িত্ব পেলে দেশে ন্যায়বিচার প্রতিষ্ঠা করা হবে বলে জানিয়েছেন বাংলাদেশ জামায়াতে ইসলামীর আমির ডা. শফিকুর রহমান।&nbsp;</p>

<p>শনিবার (২৪ জানুয়ারি) সকালে রংপুরের পীরগঞ্জের বাবনপুর গ্রামে চব্বিশের গণঅভ্যুত্থানের প্রথম শহিদ আবু সাঈদের কবর জিয়ারত শেষে সাংবাদিকদের এ কথা জানান তিনি।&nbsp;</p>

<p>কবর জিয়ারতের সময় শহিদ আবু সাঈদের বাবা মকবুল হোসেন জামায়াত আমিরের পাশেই ছিলেন। এ সময় এক আবেগঘন পরিবেশের সৃষ্টি হয়। মোনাজাতে জামায়াত আমির মহান আল্লাহর দরবারে ফরিয়াদ করেন, &lsquo;হে আল্লাহ, জুলাই আন্দোলনে যারা অন্যায়ের বিরুদ্ধে, বৈষম্য ও আধিপত্যবাদের বিরুদ্ধে এবং ন্যায়ের পক্ষে জীবন দিয়েছে, তুমি তাদের শহীদ হিসেবে কবুল করো।&rsquo;</p>

<p>তিনি আরও বলেন, &lsquo;আবু সাঈদের রেখে যাওয়া দায়িত্ব পালন করার তাওফিক আমাদের দান করো। আমরা অঙ্গীকার করছি, তাদের স্বপ্ন ও দাবির পূর্ণ বাস্তবায়ন করব। হে আল্লাহ, তুমি বাংলাদেশের ঘরে ঘরে এমন বিপ্লবী যুবক তৈরি করে দাও, যারা ঈমান ও জাতির পাহারাদার হবে এবং দেশের জন্য জীবন দিতে প্রস্তুত থাকবে।&rsquo;</p>

<p>২০২৪ সালের ১৬ জুলাই কোটা সংস্কার আন্দোলনে পুলিশের গুলিতে নিহত হন বেগম রোকেয়া বিশ্ববিদ্যালয়ের শিক্ষার্থী আবু সাঈদ। তার পরিবারের সঙ্গে সাক্ষাৎকালে ডা. শফিকুর রহমান ইনসাফ ও বৈষম্যহীন বাংলাদেশ গড়ার অঙ্গীকার ব্যক্ত করেন। তিনি জানান, শহীদ আবু সাঈদের যে প্রেরণা ও চাওয়া ছিল, তাকে সমর্থন জানিয়েই জামায়াতে ইসলামী সামনের দিকে এগিয়ে যাবে। আগামীতে যাদের হাতে ন্যায়বিচার প্রতিষ্ঠিত হবে, আল্লাহ যেন তাদের সাহায্য করেন সেই প্রার্থনাও করেন তিনি।</p>

<p>জামায়াত আমিরের আগমনকে ঘিরে পীরগঞ্জের বাবনপুর গ্রামে উৎসবমুখর পরিবেশ বিরাজ করে। তাকে একনজর দেখার জন্য শত শত নেতাকর্মী ও সাধারণ মানুষ দীর্ঘ লাইনে দাঁড়িয়ে অপেক্ষা করেন। সেখানে জাতীয় নাগরিক কমিটির সদস্য সচিব আক্তার হোসেনসহ দলের অন্যান্য কেন্দ্রীয় ও স্থানীয় নেতারা উপস্থিত ছিলেন।<br />
&nbsp;</p>