<p>বরেণ্য অভিনেতা এ টি এম শামসুজ্জামান-এর বড় মেয়ে কস্তুরি আর নেই। শুক্রবার (৩ এপ্রিল) রাতে হৃদরোগে আক্রান্ত হয়ে তিনি পরলোকগমন করেন (ইন্না লিল্লাহি ওয়া ইন্না ইলাইহি রাজিউন)। কিংবদন্তি অভিনেতার পরিবারের এই আকস্মিক বিয়োগান্তক ঘটনায় বিনোদন অঙ্গনে শোকের ছায়া নেমে এসেছে।</p>

<p>শনিবার (৪ এপ্রিল) দুপুরে বিষয়টি নিশ্চিত করেন একসময়ের জনপ্রিয় চিত্রনায়িকা রুমানা ইসলাম মুক্তি।</p>

<p>মুক্তি নিজের ফেসবুক পোস্টে কস্তুরির মৃত্যুসংবাদ জানিয়ে গভীর শোক প্রকাশ করেন এবং মরহুমার আত্মার মাগফিরাত কামনা করে লেখেন, &ldquo;ইন্না লিল্লাহি ওয়া ইন্না ইলাইহি রাজিউন&hellip; বিশিষ্ট অভিনেতা এ টি এম শামসুজ্জামান মামার বড় মেয়ে কস্তুরি আপু গতকাল রাতে হার্ট অ্যাটাকে মৃত্যুবরণ করেন।&rdquo;</p>

<p>পারিবারিক সূত্রে জানা গেছে, শুক্রবার রাতে হঠাৎ হৃদরোগে আক্রান্ত হন কস্তুরি। দ্রুত অবস্থার অবনতি হলে তিনি মৃত্যুবরণ করেন। তার এই আকস্মিক মৃত্যুতে পরিবারে নেমে এসেছে গভীর শোক, একই সঙ্গে শোকাহত দেশের বিনোদন অঙ্গনও।</p>

<p>উল্লেখ্য, ২০১৯ সালেও একবার স্ট্রোক করে হাসপাতালে ভর্তি হয়েছিলেন কস্তুরি। এরপর কিছুটা সুস্থ থাকলেও হঠাৎ করেই এমন মর্মান্তিক পরিণতি সবাইকে নাড়িয়ে দিয়েছে। বাংলাদেশের চলচ্চিত্র অঙ্গনে কিংবদন্তি অভিনেতা হিসেবে পরিচিত এ টি এম শামসুজ্জামান-এর পরিবারের এই শোকাবহ ঘটনায় সর্বস্তরের মানুষের মধ্যে গভীর বেদনা ও সহমর্মিতা তৈরি হয়েছে।</p>