<p>শরীয়তপুরের জাজিরা উপজেলায় নিবন্ধিত জেলেদের জন্য নেওয়া বকনা বাছুর বিতরণ প্রকল্পে ব্যাপক অনিয়মের অভিযোগ উঠেছে। প্রকৃত জেলেদের বঞ্চিত করে অজেলে ব্যক্তিদের অন্তর্ভুক্তি এবং নিম্নমানের ও অসুস্থ বাছুর সরবরাহের ঘটনায় ক্ষোভে ফেটে পড়েছেন ভুক্তভোগীরা।</p>

<p>বৃহস্পতিবার (৩০ এপ্রিল) দুপুরে জাজিরা উপজেলা চত্বরে &ldquo;দেশীয় প্রজাতির মাছ ও শামুক সংরক্ষণ ও উন্নয়ন প্রকল্প&rdquo;-এর আওতায় এ বিতরণ কার্যক্রম অনুষ্ঠিত হয়।&nbsp;</p>

<p>২০২৫-২৬ অর্থবছরে ৬০ জন দরিদ্র নিবন্ধিত জেলেকে ৬০টি বকনা বাছুর দেওয়ার কথা থাকলেও বাস্তবে প্রকল্পের শর্ত মানা হয়নি বলে অভিযোগ উঠেছে। প্রকল্প অনুযায়ী প্রতিটি বাছুরের ওজন কমপক্ষে ৬০-৬৫ কেজি এবং সম্পূর্ণ সুস্থ থাকার কথা। কিন্তু সরেজমিনে দেখা গেছে, অধিকাংশ বাছুরই নির্ধারিত মানের নিচে&mdash;অনেকগুলোর ওজন ৫০ কেজিরও কম এবং বেশ কিছু বাছুর অসুস্থ ও দুর্বল। এছাড়া বিতরণ তালিকায় অনিয়মের গুরুতর অভিযোগ উঠেছে।</p>

<p>স্থানীয়দের দাবি, প্রকৃত জেলেদের পাশাপাশি তালিকায় অন্তর্ভুক্ত হয়েছেন ব্যবসায়ী, চালক, দোকানদারসহ এমন অনেক ব্যক্তি, যাদের সঙ্গে জেলে পেশার কোনো সম্পর্ক নেই। এতে প্রকল্পের স্বচ্ছতা ও বিশ্বাসযোগ্যতা প্রশ্নবিদ্ধ হয়েছে।</p>

<p>ভুক্তভোগী জেলে কুদ্দুস মোল্লা ক্ষোভ প্রকাশ করে বলেন, &ldquo;আমরা আশা করেছিলাম ভালো মানের বাছুর পেয়ে সংসারের উন্নতি করবো। কিন্তু যেগুলো দেওয়া হয়েছে সেগুলো ছোট, দুর্বল&mdash;কিছু আবার অসুস্থ। এতে লাভ তো দূরের কথা, আমাদেরই বাড়তি খরচ হবে।&rdquo;</p>

<p>অন্য জেলেরাও অভিযোগ করে জানান, আগেও বিষয়টি কর্তৃপক্ষকে জানানো হলেও কার্যকর কোনো পদক্ষেপ নেওয়া হয়নি। এতে তাদের হতাশা আরও বেড়েছে।</p>

<p>নদীতে মাছের সংকটের কারণে বিকল্প আয়ের আশায় থাকা জেলেদের জন্য এই প্রকল্প ছিল একটি বড় সুযোগ। কিন্তু নিম্নমানের সহায়তা পেয়ে সেই আশা এখন ভেঙে পড়েছে বলে জানিয়েছেন তারা।</p>

<p>এ ঘটনায় প্রকৃত জেলেদের মধ্যে ক্ষোভ বাড়ছে এবং দ্রুত নিরপেক্ষ তদন্তের দাবি জোরালো হচ্ছে। সচেতন মহলের আশঙ্কা, যথাযথ ব্যবস্থা না নিলে ভবিষ্যতেও এ ধরনের অনিয়ম অব্যাহত থাকবে।</p>

<p>এ বিষয়ে জাজিরা উপজেলা মৎস্য কর্মকর্তা (অতিরিক্ত দায়িত্ব) ফাতেমা তুজ জোহরা বলেন, &ldquo;প্রকল্পের নির্ধারিত মান বজায় রাখার নির্দেশনা ছিল। কোথাও অনিয়ম হয়ে থাকলে তা তদন্ত করে প্রয়োজনীয় ব্যবস্থা নেওয়া হবে।&rdquo;</p>