<p>বরিশালের বাবুগঞ্জ ও মুলাদী উপজেলার দীর্ঘদিনের অবহেলিত যোগাযোগ ব্যবস্থার উন্নয়নে নতুন উদ্যোগ নেওয়া হয়েছে। প্রায় ৫ হাজার ৮০৫ মিটার সড়ক মেরামত কাজের উদ্বোধনের মধ্য দিয়ে এ অঞ্চলে কাঙ্ক্ষিত উন্নয়নের যাত্রা শুরু হয়েছে বলে জানিয়েছেন বরিশাল-৩ আসনের সংসদ সদস্য ও কেন্দ্রীয় বিএনপির ভাইস চেয়ারম্যান অ্যাডভোকেট জয়নুল আবেদীন।</p>

<p>শুক্রবার (১৭ এপ্রিল) সকালে লাকুটিয়া বাজার থেকে বাবুগঞ্জ হাট পর্যন্ত গুরুত্বপূর্ণ এ সড়ক উন্নয়ন কাজের উদ্বোধন করেন তিনি।</p>

<p>জয়নুল আবেদীন বলেন, &ldquo;যোগাযোগ ব্যবস্থার উন্নয়ন ছাড়া কোনো এলাকার সার্বিক অগ্রগতি সম্ভব নয়। বাবুগঞ্জ ও মুলাদী দীর্ঘদিন ধরে উন্নয়ন বঞ্চিত ছিল। বিশেষ করে রাস্তাঘাটের বেহাল অবস্থার কারণে সাধারণ মানুষের ভোগান্তি ছিল চরমে। আমরা সেই চিত্র বদলাতে কাজ শুরু করেছি।&rdquo;</p>

<p>তিনি আরো বলেন, &ldquo;আগামী দিনে এ অঞ্চলে শুধু সড়ক নয়, শিক্ষা ও স্বাস্থ্য খাতেও ব্যাপক উন্নয়ন কার্যক্রম বাস্তবায়ন করা হবে। মানুষের জীবনমান উন্নয়নই আমাদের মূল লক্ষ্য।&rdquo;</p>

<p>বিএনপির শাসনামলের উন্নয়ন কর্মকাণ্ড তুলে ধরে তিনি বলেন, &ldquo;শহীদ রাষ্ট্রপতি জিয়াউর রহমান ও সাবেক প্রধানমন্ত্রী বেগম খালেদা জিয়ার নেতৃত্বে দেশ বারবার এগিয়েছে। বিএনপি সরকার গঠনের পর নারীদের স্বাবলম্বী করতে ফ্যামিলি কার্ড এবং কৃষকদের জন্য কৃষি কার্ড চালু করা হয়েছে। অতীতের মতো ভবিষ্যতেও উন্নয়নের ধারাবাহিকতা বজায় থাকবে।&rdquo;</p>

<p>অনুষ্ঠানে উপজেলা নির্বাহী অফিসার আসমা উল হুসনার সভাপতিত্বে আরও বক্তব্য রাখেন উপজেলা বিএনপির আহ্বায়ক সুলতান আহমেদ খান, সদস্য সচিব ওয়াহিদুল ইসলাম প্রিন্স, সাবেক সভাপতি ইসরত হোসেন কচি এবং উপজেলা প্রকৌশলী কাজী এমামুল হক আলীম।</p>