<p>দেশে হামসহ ১০ ধরনের জীবনরক্ষাকারী টিকার তীব্র সংকট দেখা দিয়েছে। তবে এই সংকট কাটাতে ইতোমধ্যেই সরকারের পক্ষ থেকে ইউনিসেফকে ৬০৪ কোটি টাকা পরিশোধ করা হয়েছে। দ্রুতই এসব টিকা দেশে পৌঁছাবে এবং পৌঁছানোর পরপরই দেশজুড়ে দ্রুত টিকাদান কর্মসূচি শুরু হবে।</p>

<p>মঙ্গলবার (৩১ মার্চ) দুপুরে রাজশাহী মেডিকেল কলেজ (রামেক) হাসপাতাল পরিদর্শন শেষে স্বাস্থ্য ও পরিবার কল্যাণ মন্ত্রণালয়ের স্বাস্থ্য সেবা বিভাগের সচিব কামরুজ্জামান চৌধুরী এসব তথ্য জানান।</p>

<p>সচিব জানান, দেশের যেসব এলাকায় হামের প্রকোপ বেশি, সেসব এলাকা (হটস্পট) চিহ্নিত করে শিশুদের শরীরের রোগ প্রতিরোধ ক্ষমতা বা ইমিউনিটি বৃদ্ধির বিশেষ উদ্যোগ নেওয়া হচ্ছে।</p>

<p>তিনি আরও বলেন, হামের এই আপদকালীন সময়ে আক্রান্ত শিশুদের বিশেষায়িত সেবা নিশ্চিত করতে এবং অন্য শিশু রোগীদের সুচিকিৎসায় ন্যাশনাল হার্ট ফাউন্ডেশনসহ কয়েকটি হাসপাতালের সাথে সমন্বয় করা হচ্ছে। &lrm;হামের কোনো নতুন ভ্যারিয়েন্ট শিশুদের আক্রান্ত করছে কি না, তা নিশ্চিত হতে উচ্চপর্যায়ের ৩ জন বিশেষজ্ঞ নিবিড়ভাবে কাজ শুরু করেছেন।</p>

<p>&lrm;রাজশাহীর চিকিৎসা সেবার মান উন্নয়নে সচিব ঘোষণা দিয়ে বলেন, রাজশাহীতে নবনির্মিত ২০০ শয্যার বিশেষায়িত হাসপাতালটি দ্রুততম সময়ের মধ্যে চালু করা হবে। এছাড়াও রাজশাহী মেডিকেল কলেজ হাসপাতালের বিদ্যমান জনবল সংকট নিরসনে কার্যকর পদক্ষেপ নেওয়া হবে।</p>

<p>এদিন বেলা সাড়ে ১১টায় সচিব কামরুজ্জামান চৌধুরী এবং স্বাস্থ্য অধিদপ্তরের মহাপরিচালক প্রভাত চন্দ্র বিশ্বাস রামেক হাসপাতালের নিবিড় পর্যবেক্ষণ কেন্দ্রে (আইসিইউ) নতুন ৩টি ভেন্টিলেটর হস্তান্তর করেন। এর আগে তারা হাসপাতালের বিভাগীয় প্রধানদের সাথে মতবিনিময় করেন এবং হাসপাতালের সার্বিক কার্যক্রম পরিদর্শন করেন।</p>

<p>উল্লেখ্য, সম্প্রতি রাজশাহী মেডিকেল কলেজ হাসপাতালে আইসিইউ ভেন্টিলেটরের অভাবে শিশুদের মৃত্যুর ঘটনায় হাসপাতাল কর্তৃপক্ষের অবহেলার বিষয়ে গভীর ক্ষোভ প্রকাশ করেছেন স্বাস্থ্য ও পরিবার কল্যাণ মন্ত্রী সরদার মো. সাখাওয়াত হোসেন। মন্ত্রীর সেই বার্তার পরপরই স্বাস্থ্য প্রশাসনের ঊর্ধ্বতন কর্মকর্তারা আজ হাসপাতালটি পরিদর্শনে আসেন।<br />
&lrm;</p>