<p>ময়মনসিংহের মুক্তাগাছায় দুর্বৃত্তদের ছুরিকাঘাতে শফিকুল ইসলাম (৩৫) নামে এক যুবক নিহত হয়েছেন।&nbsp;</p>

<p>মঙ্গলবার (২০ জানুয়ারি) রাত আনুমানিক পৌনে ১২টার দিকে উপজেলার কুমারগাতা ইউনিয়নের শ্যামপুর ঘোষবাড়ী (পুলিশ মোড়) এলাকায় এ হত্যাকাণ্ডের ঘটনা ঘটে। নিহত শফিকুল ইসলাম ওই এলাকার কাশেম আলীর বড় ছেলে।</p>

<p>স্থানীয় ও পুলিশ সূত্রে জানা গেছে, গতকাল রাতে শফিকুল ইসলাম নিজ বাড়িতেই অবস্থান করছিলেন। রাত ১১টা ৪৫ মিনিটের দিকে একদল দুর্বৃত্ত অতর্কিতে তার ওপর হামলা চালায়। এসময় দুর্বৃত্তরা তাকে লক্ষ্য করে এলোপাতাড়ি ছুরিকাঘাত করে দ্রুত ঘটনাস্থল ত্যাগ করে। পরে পরিবারের সদস্য ও স্থানীয়রা গুরুতর আহত অবস্থায় তাকে উদ্ধার করে ময়মনসিংহ মেডিকেল কলেজ হাসপাতালে নিয়ে গেলে কর্তব্যরত চিকিৎসক মৃত ঘোষণা করেন।</p>

<p>এ ঘটনার পর থেকে শ্যামপুর ঘোষবাড়ী এলাকায় চরম আতঙ্ক ও উত্তেজনা বিরাজ করছে। স্থানীয় ভ্যানচালক আবুল হোসেন ক্ষোভ প্রকাশ করে বলেন, &quot;এমন ঘটনা সত্যিই দুঃখজনক। আমরা এই নৃশংসতার সুষ্ঠু বিচার চাই।&quot; একই এলাকার বাসিন্দা লাইলী আক্তার বলেন, &quot;কোনো হত্যাই আমাদের কাম্য নয়। যারা শফিকুলকে এভাবে মেরেছে, তাদের সর্বোচ্চ শাস্তি দাবি করছি।&quot;</p>

<p>এ বিষয়ে অতিরিক্ত পুলিশ সুপার (প্রশাসন ও অর্থ) মো. আব্দুল্লাহ আল মামুন জানান,হত্যাকাণ্ডের খবর পেয়ে রাতেই পুলিশ ঘটনাস্থল পরিদর্শন করেছে।হত্যাকাণ্ডের প্রকৃত কারণ উদঘাটন এবং জড়িতদের শনাক্ত করতে পুলিশ কাজ শুরু করেছে। তিনি আরও বলেন, &quot;আমরা ঘটনাস্থল পরিদর্শন করেছি। মামলা রুজু করার প্রক্রিয়া চলছে। আশা করছি খুব দ্রুতই আসামিদের গ্রেফতার করে আইনের আওতায় আনা সম্ভব হবে।&quot;</p>

<p>কাওছার/এ/ন্যাশ</p>

<p>&nbsp;</p>