<p>কয়েক দফা দাবিতে রাজধানীর কারওয়ান বাজারে মোবাইল ব্যবসায়ীদের ব্লকেড কর্মসূচিতে জলকামান, সাউন্ড গ্রেনেড ও লাঠিপেটা করে আন্দোলনকারীদের সড়ক থেকে সরিয়ে দিয়েছে পুলিশ।</p>

<p>রোববার (৪ জানুয়ারি) সকাল থেকে দুপুর পর্যন্ত দফায় দফায় সংঘর্ষের মধ্যে একপর্যায়ে ব্যবসায়ীরা সড়ক ছেড়ে দেন। ওই এলাকায় বিপুলসংখ্যক পুলিশ ও র&zwj;্যাব সদস্য মোতায়েন করা হয়েছে।</p>

<p>জানা গেছে, ন্যাশনাল ইকুইপমেন্ট আইডেনটিটি রেজিস্ট্রার (এনইআইআর) ব্যবস্থা চালুর প্রতিবাদ, বিটিআরসি ভবনে হামলার ঘটনায় গ্রেপ্তার ব্যক্তিদের মুক্তিসহ কয়েক দফা দাবিতে রোববার পরিবারসহ অবস্থান কর্মসূচির ঘোষণা দেয় মোবাইল ব্যবসায়ীদের সংগঠন মোবাইল বিজনেস কমিউনিটি বাংলাদেশ (এমবিসিবি)। একইসঙ্গে অনির্দিষ্টকালের জন্য সারা দেশের সব মোবাইল ফোনের দোকান বন্ধ রাখার ঘোষণাও দেয় সংগঠনটি।&nbsp;</p>

<p>ঘোষণা অনুযায়ী, সকাল সাড়ে ১০টার দিকে কারওয়ান বাজারে সার্ক ফোয়ারা মোড় অবরোধ করে &lsquo;অবস্থান কর্মসূচি&rsquo; শুরু করেন মোবাইল ফোন ব্যবসায়ীরা। তারা সড়কে বসে বিভিন্ন স্লোগান দিতে থাকেন। এতে বসুন্ধরা থেকে কারওয়ান বাজার পর্যন্ত যান চলাচল ব্যাহত হয়। পরে বেলা সাড়ে ১১টার দিকে পুলিশ প্রথম দফায় লাঠিপেটা করে ব্যবসায়ীদের সড়ক থেকে সরিয়ে দেয়। এতে তারা ছত্রভঙ্গ হয়ে পড়েন। কয়েকজনকে আটকও করে পুলিশ। পরে বিভিন্ন অলিগলিতে অবস্থান নেন মোবাইল ব্যবসায়ীরা।</p>

<p>এদিকে পুলিশি তৎপরতার পর কারওয়ান বাজার এলাকায় যান চলাচল স্বাভাবিক হয়ে এসেছে।</p>

<p>তেজগাঁও থানা পুলিশের পক্ষ থেকে গণমাধ্যমকে জানানো হয়, মুঠোফোন ব্যবসায়ীরা সড়ক অবরোধের চেষ্টা করেছিলেন। পুলিশ তাদের সড়ক থেকে সরিয়ে দেয়। এ ঘটনায় কয়েকজনকে আটক করা হয়।<br />
&nbsp;<br />
এর আগে, সম্প্রতি বিটিআরসি ভবনে হামলা চালান মোবাইল ব্যবসায়ীরা। এ ঘটনায় করা মামলায় গ্রেফতার করা হয়েছে প্রায় অর্ধশত।</p>

<p>প্রসঙ্গত, দেশের মোবাইল ফোন বাজারে অবৈধ ও আনঅফিশিয়াল হ্যান্ডসেট ব্যবহারে কার্যকর লাগাম টানতে সরকারের পূর্বঘোষণা অনুযায়ী ১ জানুয়ারি থেকে আনুষ্ঠানিকভাবে চালু হয়েছে দ্য ন্যাশনাল ইকুইপমেন্ট আইডেন্টিটি রেজিস্টার (এনইআইআর)। এই ব্যবস্থার মাধ্যমে মোবাইল নেটওয়ার্কে ব্যবহৃত সব ফোনের আইএমইআই নম্বর যুক্ত হচ্ছে জাতীয় ডাটাবেজে। বিষয়টি নিয়ে শুরু থেকেই আপত্তি জানিয়ে আসছিলেন ব্যবসায়ীরা।</p>