<p>মৌলভীবাজারের শ্রীমঙ্গলে অবস্থিত শ্রীশ্রীরামকৃষ্ণ সেবাশ্রম পরিদর্শন ও কার্যকরী পরিষদের সঙ্গে মতবিনিময় সভা করেছেন সিলেটে নিযুক্ত ভারতের সহকারী হাই-কমিশনার অনিরুদ্ধ দাস।</p>

<p>সোমবার দুপুর ১২টায় সেবাশ্রম পরিদর্শন শেষে আয়োজিত মতবিনিময় সভায় প্রধান অতিথি হিসেবে উপস্থিত থেকে তিনি বক্তব্য রাখেন।</p>

<p>এ সময় তিনি সেবাশ্রমের মানবকল্যাণমূলক কর্মকাণ্ডের ভূয়সী প্রশংসা করে বলেন, এ ধরনের প্রতিষ্ঠান সমাজে নৈতিক মূল্যবোধ, শিক্ষা ও সেবার মানসিকতা গড়ে তুলতে গুরুত্বপূর্ণ ভূমিকা পালন করে।</p>

<p>তিনি আরও বলেন, রামকৃষ্ণ মিশন সেবা ও মানবকল্যাণমূলক কার্যক্রমের মাধ্যমে সমাজে অসাম্প্রদায়িক চেতনা, শিক্ষা বিস্তার ও নৈতিক মূল্যবোধ প্রতিষ্ঠায় উল্লেখযোগ্য অবদান রেখে চলেছে। বাংলাদেশ ও ভারতের সাংস্কৃতিক ও আধ্যাত্মিক সম্পর্ক সুদৃঢ় করতে এ ধরনের প্রতিষ্ঠান কার্যকর সেতুবন্ধনের কাজ করছে বলেও তিনি উল্লেখ করেন।</p>

<p>পরিদর্শনকালে সহকারী হাই-কমিশনার মিশনের বিভিন্ন কার্যক্রম ঘুরে দেখেন এবং সংশ্লিষ্টদের সঙ্গে মতবিনিময় করেন।</p>