<p>নাটোরের গুরুদাসপুর ও বড়াইগ্রাম উপজেলার সীমান্ত এলাকায় আইরমারি ব্রিজের নিচ থেকে মঙ্গলবার (১০ মার্চ) সকালে ৫০ অধিক বয়সী এক অজ্ঞাত ব্যক্তির মরদেহ উদ্ধার করেছে পুলিশ।</p>

<p>পুলিশ ও স্থানীয় সূত্রে জানা গেছে, সকালে ওই ব্রিজের নিচে একটি মরদেহ পড়ে থাকতে দেখে পথচারীরা বিষয়টি পুলিশকে জানায়। খবর পেয়ে গুরুদাসপুর ও বড়াইগ্রাম থানা পুলিশ ঘটনাস্থলে পৌঁছে মরদেহটি উদ্ধার করে। পরে পরিচয় শনাক্তের জন্য পুলিশ মরদেহটি হেফাজতে নেয়।</p>

<p>স্থানীয়দের ধারণা, নিহত ব্যক্তি কোনো ভ্যান বা অটোরিকশা চালক হতে পারেন।কারন ব্রীজের উপর অটোরিকশার সিট ও কম্বল পাওয়া গেছে। গভীর রাতে অথবা ভোরের দিকে চলাচলের সময় দুর্বৃত্তরা তার যানবাহন ছিনতাই করে তাকে হত্যা করে থাকতে পারে বলে প্রাথমিকভাবে ধারণা করা হচ্ছে।</p>

<p>স্থানীয়রা আরও জানান, চাচকৈড়ের বড় হাটকে কেন্দ্র করে ভোররাত থেকেই ওই সড়ক দিয়ে বিভিন্ন মালবাহী গাড়ি ও যানবাহন চলাচল শুরু হয়। সেই সময়ের মধ্যেই ঘটনাটি ঘটে থাকতে পারে বলে তারা মনে করছেন।</p>

<p>বড়াইগ্রাম থানার ওসি তদন্ত মাহাবুব হোসেন ঘটনাটি নিশ্চিত করে জানিয়েছেন, উদ্ধার হওয়া মরদেহের পরিচয় শনাক্তের চেষ্টা চলছে। একই সঙ্গে মৃত্যুর প্রকৃত কারণ উদঘাটনে তদন্ত শুরু করেছে পুলিশ।</p>