<p>যুদ্ধবিরতির সময়সীমা শেষ হওয়ার প্রহর গুনছে। এর মধ্যেই যুদ্ধের প্রস্তুতির হুঁশিয়ারি দিয়েছে যুক্তরাষ্ট্র ও ইরান। একই সঙ্গে পাকিস্তানে পুনরায় দু&rsquo;পক্ষের মধ্যে অনুষ্ঠেয় আলোচনাকে ঘিরে তৈরি হয়েছে অনিশ্চয়তা।</p>

<p>হোয়াইট হাউস জানিয়েছে, ভাইস প্রেসিডেন্ট জেডি ভ্যান্স আবার পাকিস্তানের রাজধানী ইসলামাবাদ সফরে যেতে প্রস্তুত। সেখানে মধ্যপ্রাচ্যের যুদ্ধ অবসানে দ্বিতীয় দফা আলোচনা আয়োজনের প্রস্তুতি চলছে।</p>

<p>তেহরান থেকে বার্তা সংস্থা এএফপি এ খবর জানিয়েছে। তবে তেহরানের ধর্মীয় নেতৃত্বাধীন সরকার এখনও অংশগ্রহণের বিষয়টি নিশ্চিত করেনি, বরং তারা অভিযোগ করেছে যে ইরানের বন্দর অবরোধ ও একটি জাহাজ জব্দের মাধ্যমে যুক্তরাষ্ট্র যুদ্ধবিরতি লঙ্ঘন করেছে।</p>

<p>ইরানের পার্লামেন্ট স্পিকার মোহাম্মদ বাকের গালিবফ বলেন, &lsquo;অবরোধ আরোপ করে ও যুদ্ধবিরতি ভেঙে ডোনাল্ড ট্রাম্প আলোচনাকে আত্মসমর্পণের টেবিলে পরিণত করতে চান, অথবা তিনি নতুন করে সংঘাত শুরু করার অজুহাত খুঁজছেন।&rsquo;</p>

<p>গালিবফ আরও বলেন, &lsquo;হুমকির ছায়ায় আমরা আলোচনা মেনে নেব না। গত দুই সপ্তাহে আমরা যুদ্ধক্ষেত্রে নতুন কৌশল দেখানোর প্রস্তুতি নিয়েছি।&rsquo;</p>

<p>ইরানের বিপ্লবী গার্ড হুঁশিয়ারি দিয়েছে, অনুমতি ছাড়া হরমুজ প্রণালী দিয়ে যাওয়া যে কোনো জাহাজকে লক্ষ্যবস্তু করা হবে।</p>

<p>অন্যদিকে ট্রাম্প অভিযোগ করেছেন, গুরুত্বপূর্ণ এই প্রণালীতে জাহাজে হয়রানি চালিয়ে ইরানই যুদ্ধবিরতি ভঙ্গ করছে। বিশ্বের প্রায় এক-পঞ্চমাংশ তেল এই পথ দিয়ে পরিবাহিত হয়।&nbsp;</p>

<p>যুক্তরাষ্ট্র ও ইসরাইলের ২৮ ফেব্রুয়ারির হামলার জবাবে ইরান প্রায় পুরোপুরি এই পথ বন্ধ করে দিয়েছিল।</p>

<p>জাহাজ শিল্প সংক্রান্ত গোয়েন্দা সাইট লয়েডস লিস্ট জানায়, স্বাভাবিক সময়ে প্রতিদিন প্রায় ১২০টি জাহাজ এই প্রণালী দিয়ে যাতায়াত করে। মঙ্গলবার সাইটটি জানায়, ইরানের অন্তত ২০টির বেশি তথাকথিত &lsquo;শ্যাডো ভেসেল&rsquo; মার্কিন অবরোধ অতিক্রম করেছে।</p>

<p>ট্রাম্প তার ট্রুথ সোশ্যাল প্ল্যাটফর্মে লিখেছেন, এই অবরোধ ইরানকে &lsquo;সম্পূর্ণভাবে ধ্বংস করে দিচ্ছে এবং একটি &lsquo;চুক্তি&rsquo; না হওয়া পর্যন্ত এটি চলবে। যুক্তরাষ্ট্র ইরানের বিতর্কিত পারমাণবিক কর্মসূচি নিয়ে ছাড় আদায়ে চাপ দিচ্ছে।</p>

<p>ট্রাম্প বলেন, ইরানের আলোচনায় যোগ দেওয়ার কথা ছিল। তিনি বলেন, &lsquo;আমরা সেখানে থাকার বিষয়ে একমত হয়েছিলাম।&nbsp;</p>

<p>যুদ্ধবিরতি শেষ হলে &lsquo;অনেক বোমা বিস্ফোরণ শুরু হবে&rsquo; বলে তিনি সতর্ক করেন। তিনি ব্লুমবার্গকে বলেন, দুই সপ্তাহের যুদ্ধবিরতি বাড়ানোর সম্ভাবনা &lsquo;খুবই কম।&rsquo;</p>

<p>সময়সীমা অনুযায়ী, তেহরান সময় মঙ্গলবার রাতেই যুদ্ধবিরতি শেষ হওয়ার কথা। তবে ট্রাম্পের মতে, ওয়াশিংটন সময় অনুযায়ী তা বুধবার সন্ধ্যায় শেষ হবে।</p>

<p>এদিকে সম্ভাব্য সমঝোতার আশায় মঙ্গলবার তেলের দাম কমেছে আর বেশিরভাগ শেয়ারবাজারে ঊর্ধ্বগতি দেখা গেছে। যদিও তেহরান জানিয়েছে, তারা আলোচনায় যোগ দেবে কি না, সে ব্যাপারে এখনও কোন সিদ্ধান্ত নেয়নি।</p>

<p>যুদ্ধবিরতির মধ্যে তেহরানে কিছুটা স্বাভাবিকতা ফিরলেও পরিস্থিতি স্বস্তিদায়ক নয় বলে জানিয়েছেন স্থানীয়রা। নাম প্রকাশে অনিচ্ছুক ৩০ বছর বয়সী এক চিকিৎসক বলেন, &lsquo;মঙ্গলবার কী হয়, দেখা যাক।&rsquo;</p>

<p>৩৯ বছর বয়সী সাঘার বলেন, &lsquo;সরকার আর যুদ্ধের চাপে মানুষ পিষ্ট। অর্থনীতি ভয়াবহ অবস্থায়।&rsquo;</p>

<p><strong>ইসরাইল-লেবানন আলোচনাও শুরু-</strong><br />
এদিকে ইসরাইল ও লেবাননের মধ্যে আলাদা একটি যুদ্ধবিরতি শুক্রবার ঘোষণা করা হয়েছে। এতে হিজবুল্লাহও অন্তর্ভুক্ত, যারা ইরানের সমর্থনে রকেট হামলা চালিয়ে লেবাননকে যুদ্ধে টেনে আনে।</p>

<p>দুই দেশের মধ্যে বৃহস্পতিবার ওয়াশিংটনে দ্বিতীয় দফা আলোচনা হবে বলে জানিয়েছে মার্কিন পররাষ্ট্র দপ্তর।<br />
তবে সহিংসতা পুরোপুরি থামেনি। ইসরাইল দক্ষিণ লেবাননের বহু গ্রামে সাধারণ মানুষকে ফিরে না যেতে সতর্ক করেছে। তাদের দাবি, হিজবুল্লাহ যুদ্ধবিরতি লঙ্ঘন করছে।</p>

<p>সোমবার জাতিসংঘ নিরাপত্তা পরিষদ লেবাননে এক ফরাসি শান্তিরক্ষী নিহত হওয়ার ঘটনায় নিন্দা জানিয়েছে। ফ্রান্স এ ঘটনার জন্য হিজবুল্লাহকে দায়ী করেছে।</p>

<p>হিজবুল্লাহ ও ইসরাইলের মধ্যকার লড়াই থেকে বিচ্ছিন্ন হয়ে পড়া লেবাননে জাতিসংঘের অন্তর্বর্তীকালীন বাহিনীর (ইউনিফিল) একটি চৌকির দিকে যাওয়ার পথে শনিবার তাদের ইউনিটটি অতর্কিত হামলার শিকার হলে ওই ফরাসি শান্তিরক্ষী নিহত ও আরও তিন জন আহত হন।</p>

<p>হিজবুল্লাহ নেতা &nbsp;হাসান ফাদলাল্লাহ বলেন, তারা ইসরাইলের নির্ধারিত &lsquo;ইয়েলো লাইন&rsquo; ভাঙার চেষ্টা চালাবে।&nbsp;<br />
তবে তিনি যুদ্ধবিরতি অব্যাহত রাখার পক্ষেও মত দেন।</p>

<p>লেবাননের সরকারি হিসাব অনুযায়ী, যুদ্ধ শুরুর পর থেকে ইসরায়েলের হামলায় দেশটিতে অন্তত ২হাজার ৩৮৭ জন নিহত হয়েছেন।</p>

<p><strong>পারমাণবিক ইস্যুতে মতবিরোধ-</strong><br />
যুক্তরাষ্ট্র-ইরান আলোচনার বড় একটি বিষয় হচ্ছে ইরানের সমৃদ্ধ ইউরেনিয়াম মজুত।&nbsp;</p>

<p>ট্রাম্প দাবি করেছেন, ইরান এটি হস্তান্তরে রাজি হয়েছে। তবে ইরান তা অস্বীকার করেছে।&nbsp;</p>

<p>দেশটির পররাষ্ট্র মন্ত্রণালয় বলেছে, এই মজুত কোথাও সরানো হবে না।</p>

<p>মুখপাত্র &nbsp;ইসমাইল বাকাই বলেন, ইউরেনিয়াম হস্তান্তরের বিষয়টি কখনও আলোচনায় ওঠেনি।</p>