<p>আধুনিক বাংলা গানের জগতে অঞ্জন দত্ত একটি সুপরিচিত ও প্রভাবশালী নাম। জীবনমুখী গান নামে যে ধারাটি বাংলা সংগীতে একটি আলাদা পরিচয় তৈরি করেছে, অঞ্জন দত্ত সেই ধারার অন্যতম প্রধান পথিকৃৎ। গান লেখা, সুর করা ও নিজ কণ্ঠে গাওয়ার মাধ্যমে তিনি শহুরে জীবনের সুখ-দুঃখ, প্রেম, হতাশা ও স্বপ্নকে সহজ-সরল ভাষায় তুলে ধরেছেন। আজ এই বহুমাত্রিক শিল্পীর জন্মদিন।</p>

<p>১৯৫৩ সালের ১৯ জানুয়ারি জন্মগ্রহণ করেন অঞ্জন দত্ত। তাঁর শৈশব কেটেছে দার্জিলিংয়ের পাহাড়ি পরিবেশে। সেই শৈশবের স্মৃতি, প্রকৃতি ও একাকিত্ব তার বহু গানে গভীরভাবে প্রতিফলিত হয়েছে। পাহাড়, রাস্তা, ট্রেন, বন্ধুত্ব ও হারিয়ে যাওয়া সময় এসব অনুষঙ্গ তার গানে বারবার ফিরে আসে। তিনি কলকাতা বিশ্ববিদ্যালয় থেকে ইংরেজি সাহিত্যে স্নাতকোত্তর ডিগ্রি অর্জন করেন, যা তার গীতিকবিতার ভাষা ও ভাবনায় বিশেষ প্রভাব ফেলেছে।</p>

<p>সংগীতের পাশাপাশি অঞ্জন দত্ত চলচ্চিত্র জগতেও সমানভাবে সক্রিয়। তিনি একজন দক্ষ অভিনেতা এবং সফল চলচ্চিত্র পরিচালক। ১৯৯৮ সালে &lsquo;বড়দিন&rsquo; ছবির মাধ্যমে চলচ্চিত্র পরিচালনায় তার অভিষেক ঘটে। এরপর একে একে তিনি পরিচালনা করেন মোট ১৭টি চলচ্চিত্র। তার পরিচালিত উল্লেখযোগ্য ছবির মধ্যে রয়েছে&mdash;&lsquo;দ্য বং কানেকশন&rsquo;, &lsquo;রঞ্জনা আমি আর আসব না&rsquo; এবং সর্বশেষ ২০১৭ সালে মুক্তিপ্রাপ্ত &lsquo;ব্যোমকেশ ও অগ্নিবাণ&rsquo;।</p>

<p>সংগীতাঙ্গনে অঞ্জন দত্তের অবদানও বিস্তৃত। তার প্রকাশিত অ্যালবামের সংখ্যা ১৭টিরও বেশি। ১৯৯৪ সালে প্রকাশিত &lsquo;শুনতে কি চাও&rsquo; অ্যালবামটি তার সংগীতজীবনের একটি গুরুত্বপূর্ণ মাইলফলক। পরবর্তীতে &lsquo;দ্য বঙ কানেকশন&rsquo;, &lsquo;আমি আর গড্ড&rsquo;, &lsquo;আবার পথে দেখা&rsquo;, &lsquo;উনষাট ২০১৪&rsquo;সহ একাধিক অ্যালবাম শ্রোতাদের কাছে ব্যাপক জনপ্রিয়তা লাভ করে।</p>

<p>তার গানের মধ্যে &lsquo;২৪৪১১৩৯&rsquo; নিঃসন্দেহে সবচেয়ে জনপ্রিয় ও কালজয়ী সৃষ্টি, যা আজও শ্রোতাদের মুখে মুখে ফেরে। এই গান অঞ্জন দত্তকে পৌঁছে দিয়েছে বাংলা গানের ইতিহাসে এক বিশেষ উচ্চতায়।</p>

<p>গায়ক, গীতিকার, সুরকার, অভিনেতা ও পরিচালক সব মিলিয়ে অঞ্জন দত্ত একজন পরিপূর্ণ শিল্পী। তার সৃষ্টিকর্ম আধুনিক বাংলা সংস্কৃতিকে দিয়েছে নতুন ভাষা ও নতুন ভাবনা। জন্মদিনে এই বহুমাত্রিক শিল্পীর প্রতি রইল গভীর শ্রদ্ধা ও শুভেচ্ছা।</p>