<p>দিনাজপুরের চিরিরবন্দর উপজেলায় আমতলী বাজার এলাকায় আহাদ পরিবহন&ndash;এর একটি যাত্রীবাহী বাসের সঙ্গে ভ্যানের মুখোমুখি সংঘর্ষে গোল্ডেন হোপ রেসিডেন্সিয়াল মডেল স্কুলের জুনাইদ হাসান জিসান (৬) নামের এক স্কুলশিক্ষার্থী নিহত হয়েছে। এ ঘটনায় ভ্যানচালকসহ আরও পাঁচ শিক্ষার্থী গুরুতর আহত হয়েছে।</p>

<p>বৃহস্পতিবার (১৯ ফেব্রুয়ারি) সকাল সাড়ে ৮টার দিকে এ দুর্ঘটনা ঘটে। স্থানীয়রা আহতদের উদ্ধার করে দিনাজপুর মেডিকেল হাসপাতালে ভর্তি করেন। নিহত জুনাইদ হাসান জিসান উপজেলার খেড়কাটি মধুপাড়া গ্রামের জুয়েল ইসলামের ছেলে।</p>

<p>দুর্ঘটনার প্রতিবাদে ক্ষুব্ধ শিক্ষার্থী ও স্থানীয় জনতা দিনাজপুর&ndash;ফুলবাড়ী মহাসড়ক অবরোধ করে রাখেন। এতে সড়কের দুই পাশে যানবাহনের দীর্ঘ সারি সৃষ্টি হয় এবং চরম ভোগান্তিতে পড়েন যাত্রীরা।</p>

<p>চিরিরবন্দর থানার ওসি (তদন্ত) আহসান হাবিব জানান, দুর্ঘটনার খবর পেয়ে পুলিশ ঘটনাস্থলে পৌঁছে পরিস্থিতি নিয়ন্ত্রণে আনে। মরদেহ উদ্ধার করে আইনি প্রক্রিয়া গ্রহণ করা হচ্ছে। এ ঘটনায় প্রয়োজনীয় আইনগত ব্যবস্থা প্রক্রিয়াধীন রয়েছে।</p>

<p>কাওছার আল হাবীব/এদিন</p>