<p>বাংলাদেশের তিনবারের সাবেক প্রধানমন্ত্রী ও বিএনপির চেয়ারপারসন বেগম খালেদা জিয়ার রাষ্ট্রীয় জানাজা বুধবার (৩১ ডিসেম্বর) বিকেল ৩টায় জাতীয় সংসদ ভবনের দক্ষিণ প্লাজা ও মানিক মিয়া অ্যাভিনিউয়ে সম্পন্ন হয়েছে। লাখো মানুষের অশ্রুসিক্ত বিদায় শেষে শেরেবাংলা নগরে স্বামী শহীদ রাষ্ট্রপতি জিয়াউর রহমানের কবরের পাশে তাকে সমাহিত করা হয়।</p>

<p>বাংলাদেশের রাজনীতির অন্যতম প্রভাবশালী এই নেত্রীর মৃত্যু ও তার বিশাল জানাজার খবর আন্তর্জাতিক গণমাধ্যমগুলোতে ব্যাপক গুরুত্বের সঙ্গে প্রকাশিত হয়েছে।</p>

<p>কাতারভিত্তিক সংবাদমাধ্যম আল জাজিরা প্রতিবেদনে উল্লেখ করে, &ldquo;সাবেক নেত্রীকে বিদায় জানাতে ঢাকায় জনতার ঢল নেমেছে।&rdquo; প্রতিবেদনে বলা হয়, দীর্ঘ লড়াই ও সংগ্রামের প্রতীক খালেদা জিয়ার জানাজাকে ঘিরে রাজধানীর রাজপথ জনসমুদ্রে পরিণত হয়।</p>

<p>ব্রিটিশ সংবাদমাধ্যম বিবিসি জানায়, শেষ শ্রদ্ধা জানাতে এবং একনজর দেখার আশায় দেশের প্রত্যন্ত অঞ্চল থেকে লাখ লাখ মানুষ ঢাকায় ছুটে আসেন। পাকিস্তানের প্রভাবশালী গণমাধ্যম দ্য ডন ও জিও নিউজ তাদের বিশেষ প্রতিবেদনে উল্লেখ করে, বেগম খালেদা জিয়ার মৃত্যুতে পুরো বাংলাদেশ শোকাহত। তারা রাষ্ট্রীয় জানাজায় বিপুল জনসমাগমকে &lsquo;ঐতিহাসিক&rsquo; বলে আখ্যা দেয়।</p>

<p>ভারতের শীর্ষস্থানীয় সংবাদমাধ্যম টাইমস অব ইন্ডিয়া খালেদা জিয়াকে বাংলাদেশের ইতিহাসের অন্যতম প্রভাবশালী রাজনীতিবিদ হিসেবে উল্লেখ করে তার জানাজার বিশাল জমায়েতের ওপর বিশেষ গুরুত্ব দেয়।</p>

<p>আন্তর্জাতিক বিশ্লেষকদের মতে, বেগম খালেদা জিয়ার প্রয়াণের মধ্য দিয়ে বাংলাদেশের রাজনীতিতে একটি দীর্ঘ, ঘটনাবহুল ও সংগ্রামী অধ্যায়ের অবসান ঘটেছে। তার জানাজায় সাধারণ মানুষের স্বতঃস্ফূর্ত উপস্থিতি প্রমাণ করে, দেশের মানুষের হৃদয়ে তার অবস্থান কতটা গভীর ও সুদৃঢ় ছিল। সংসদ ভবন এলাকায় জানাজা শেষে পূর্ণ রাষ্ট্রীয় মর্যাদায় দাফনের মাধ্যমে তার বর্ণাঢ্য রাজনৈতিক জীবনের চিরসমাপ্তি ঘটে।</p>