<p>জাতীয় সংসদের কার্যক্রম আরও&nbsp;গতিশীল করতে জাতীয় সংসদ কমিটির প্রথম বৈঠক অনুষ্ঠিত হয়েছে। বৈঠকে সংসদ সদস্যদের আবাসন বরাদ্দ ইস্যুটি বিশেষ গুরুত্ব পেয়েছে।</p>

<p>শনিবার (২৮ মার্চ) সকালে জাতীয় সংসদ সচিবালয়ের ক্যাবিনেট কক্ষে এই বৈঠক অনুষ্ঠিত হয়।</p>

<p>এদিন বেলা ১১টায় বৈঠকে সভাপতিত্ব করেন সরকার দলীয় চিফ হুইপ ও কমিটির সভাপতি নুরুল ইসলাম মণি। সভায় বিরোধী দলীয় উপনেতা ডা. আবদুল্লাহ তাহেরসহ কমিটির ১১ জন সদস্য উপস্থিত ছিলেন।</p>

<p>বৈঠক শেষে সরকারদলীয় চিফ হুইপ মো. নুরুল ইসলাম মণি সাংবাদিকদের বলেন, &lsquo;সংসদ সদস্যদের কাজের সুবিধার জন্য তাদের সংসদের কাছাকাছি থাকা প্রয়োজন। আমরা চেষ্টা করছি, যাতে সব সদস্যকে আবাসনের আওতায় আনা যায়। আশা করছি, ১০ এপ্রিলের মধ্যে এই বরাদ্দ প্রক্রিয়া শেষ হবে।&rsquo;</p>

<p>নুরুল ইসলাম মণি বলেন, &lsquo;আগামী ৩০ মার্চ হাউস কমিটির আরেকটি বৈঠক অনুষ্ঠিত হবে। বরাদ্দকৃত বাসাগুলো সংসদ সদস্যরা নিজেরাই ব্যবহার করবেন&mdash;এমনটাই প্রত্যাশা করছে কমিটি। আবাসন সুবিধার পাশাপাশি সংসদ সদস্যদের উন্নত চিকিৎসাসেবা নিশ্চিত করার বিষয়েও বিস্তারিত আলোচনা করা হয়েছে।&rsquo;</p>