<p>কক্সবাজারের রামু উপজেলায় জমি-সংক্রান্ত বিরোধের জেরে প্রতিপক্ষের হামলায় রেহেনা বেগম (৪৫) নামে এক নারী নিহত হয়েছেন। রোববার (১৮ জানুয়ারি) সকালে উপজেলার খুনিয়াপালং ইউনিয়নের খেদারঘোনা এলাকায় এ ঘটনা ঘটে।</p>

<p>পুলিশ ও স্থানীয় সূত্র জানায়, দীর্ঘদিন ধরে জমি নিয়ে বিরোধ চলছিল। রোববার সকালে বিরোধপূর্ণ জায়গা নিয়ে বাগ্&zwnj;বিতণ্ডার এক পর্যায়ে প্রতিপক্ষ একই এলাকার ফরিদুল আলমের ছেলে ও খুনিয়াপালং ইউনিয়নের ১নং ওয়ার্ড শ্রমিক লীগের সভাপতি জহির আলম কালু অতর্কিত হামলা চালান। এ সময় ধারালো অস্ত্র দিয়ে কুপিয়ে রেহেনা বেগমকে গুরুতর আহত করা হয়।</p>

<p>পরে স্থানীয়রা তাকে উদ্ধার করে হাসপাতালে নিয়ে গেলে কর্তব্যরত চিকিৎসক রেহেনা বেগমকে মৃত ঘোষণা করেন।</p>

<p>রামু থানার ভারপ্রাপ্ত কর্মকর্তা (ওসি) মনিরুল ইসলাম ভূঁইয়া ঘটনার সত্যতা নিশ্চিত করে বলেন, &ldquo;দীর্ঘদিন ধরে দুই পক্ষের মধ্যে জমি নিয়ে বিরোধ চলছিল। সকালে বাগ্&zwnj;বিতণ্ডার এক পর্যায়ে হামলার ঘটনায় এক নারী নিহত হয়েছেন। অভিযুক্তকে গ্রেপ্তারের জন্য অভিযান চলছে।&rdquo;</p>

<p>নিহত রেহেনা বেগম ছাত্রদলের ওয়ার্ল্ড ইউনিভার্সিটি অব বাংলাদেশ শাখার সভাপতি ইয়াসিন আরফাত ছোটনের মা। তিনি জুলাই গণঅভ্যুত্থানের একজন সংগঠক হিসেবেও পরিচিত ছিলেন।</p>

<p>এ ঘটনায় গভীর শোক ও ক্ষোভ প্রকাশ করেছেন কক্সবাজার শহর যুবদলের যুগ্ম আহ্বায়ক কানন বড়ুয়া বিশাল। তিনি বলেন,<br />
&ldquo;আমার সহযোদ্ধা ও জুলাই গণঅভ্যুত্থানের অন্যতম অগ্রসৈনিক ছোটনের মায়ের হত্যার বিচার চাই। এই হত্যাকাণ্ডে প্রত্যক্ষ ও পরোক্ষভাবে জড়িত সকল খুনির দৃষ্টান্তমূলক শাস্তি দাবি করছি।&rdquo;</p>

<p>নিহতের মরদেহ ময়নাতদন্তের জন্য কক্সবাজার সদর হাসপাতালের মর্গে পাঠানো হয়েছে। এ ঘটনায় পরবর্তী আইনগত ব্যবস্থা প্রক্রিয়াধীন রয়েছে বলে জানিয়েছে পুলিশ।</p>

<p><br />
কাওছার/ন্যাশনাল/এদিন</p>

<p>&nbsp;</p>