<p>নীলফামারীর সৈয়দপুরে পবিত্র জুমার নামাজ আদায় করতে এসে মৃত্যুবরণ করেছেন আসলাম (৫৬) নামের এক ঝালমুড়ি বিক্রেতা।</p>

<p>শুক্রবার (১৭ এপ্রিল) দুপুরে শহরের কেন্দ্রীয় জামে মসজিদে এ ঘটনাটি ঘটে।</p>

<p>ঝালমুড়ি বিক্রেতা আসলাম শহরের নতুন বাবুপাড়া এলাকার সিংগি পুকুর মহল্লার বাসিন্দা ছিলেন। জীবিকার তাগিদে তিনি দীর্ঘদিন ধরে কলিম মোড় এলাকায় ঝালমুড়ি বিক্রি করতেন। সাধারণ জীবনযাপন করলেও এলাকার মানুষের কাছে তিনি ছিলেন অত্যন্ত বিনয়ী, সৎ ও ধর্মপরায়ণ একজন মানুষ। আসলাম দুই ছেলে ও এক মেয়ের জনক।</p>

<p>প্রত্যক্ষদর্শী ও স্থানীয় সূত্রে জানা যায়, শুক্রবার জুমার নামাজ আদায়ের উদ্দেশে তিনি যথাসময়ে কেন্দ্রীয় জামে মসজিদে উপস্থিত হন। মসজিদে তখন খতিবের বয়ান চলছিল। এ সময় হঠাৎ তিনি অসুস্থ বোধ করেন। কিছু বুঝে ওঠার আগেই<br />
তিনি মসজিদের ভেতরেই ঢলে পড়েন।</p>

<p>ঘটনাস্থলে উপস্থিত মুসল্লিরা তাকে উদ্ধার করে স্থানীয় হাসপাতালে নিয়ে যান। সেখানে কর্তব্যরত চিকিৎসক তাকে মৃত ঘোষণা করেন।</p>

<p>সৈয়দপুর কেন্দ্রীয় জামে মসজিদের খতিব হাফেজ মনতাসিম বিল্লাহ বলেন, &ldquo;জুমার বয়ান চলাকালেই ঘটনাটি ঘটে।&rdquo;</p>

<p>তিনি আরো বলেন, &ldquo;মৃত্যু আমাদের প্রত্যেকের জন্য অবধারিত। তবে জুমার মতো পবিত্র দিনে, আল্লাহর ঘরে ইবাদতরত<br />
অবস্থায় মৃত্যুবরণ করা নিঃসন্দেহে এক বিশেষ সৌভাগ্যের বিষয়।&rdquo;</p>