<p>সিরাজগঞ্জের উল্লাপাড়ায় গোপন সংবাদের ভিত্তিতে বিশেষ অভিযান চালিয়ে ২,৪২০ লিটার পেট্রোলসহ একটি পিকআপ জব্দ করেছে উল্লাপাড়া মডেল থানা পুলিশ। এই ঘটনায় দুইজনকে আটক করা হয়।</p>

<p>বুধবার (২২ এপ্রিল) রাতে পৌর শহরের শ্যামলীপাড়া বাসস্ট্যান্ড এলাকার কেয়া হাসপাতালের সামনে এ অভিযান পরিচালনা করা হয়।</p>

<p>অভিযানে, বাঘাবাড়ি ঘাট থেকে রাজশাহীর উদ্দেশ্যে পিকআপ ভর্তি পেট্রোল বহন করে নিয়ে যাচ্ছিল এক পিকআপ চালক ও তার সহযোগী। এ ঘটনায় পিকআপ চালক কামরুল ইসলাম (বাড়ি: আলোকদিয়ার) এবং সহযোগী লাভলু মিয়া (শ্রমিক, বাঘাবাড়ি ঘাট, শাহজাদপুর) প্রাথমিক জিজ্ঞাসাবাদে&nbsp;চোরাই পথে পেট্রোল পরিবহনের বিষয়টি স্বীকার করে।</p>

<p>এ সময় পুলিশের উপস্থিতিতে উল্লাপাড়া সহকারী কমিশনার (ভূমি) শারমিন আক্তার রিমার নেতৃত্বে ভ্রাম্যমাণ আদালত পরিচালিত হয়। এতে দুই ব্যক্তিকে ১০ হাজার টাকা জরিমানা ও দুই দিনের কারাদণ্ড প্রদান করেন। পিকআপসহ জব্দকৃত তেল থানায় নিয়ে সংরক্ষণের নির্দেশ দেন আদালত।</p>

<p>শারমিন আক্তার জানান, জব্দকৃত পেট্রোল সরকারি বিধি অনুযায়ী পরবর্তীতে ব্যবস্থা নেওয়া হবে। এ ধরনের অভিযান আগামীতেও অব্যাহত থাকবে বলে জানান ভ্রাম্যমাণ আদালতের বিচারক শারমিন আক্তার রিমা।</p>