<p>মার্কিন প্রেসিডেন্ট ডোনাল্ড ট্রাম্প জাতির উদ্দেশ্যে ভাষণ দেওয়ার কয়েক ঘণ্টার মধ্যে বিশ্ববাজারে জ্বালানি তেলের দাম বেড়েছে। ট্রাম্পের বক্তব্যে সরাসরি প্রভাব পড়েছে তেলের দামে।</p>

<p>বিবিসির প্রতিবেদনে বলা হয়েছে, প্রেসিডেন্ট ট্রাম্পের ভাষণের পর আন্তর্জাতিক বাজারে অপরিশোধিত তেলের দাম এক লাফে ৫ শতাংশ বেড়ে গেছে। বর্তমানে প্রতি ব্যারেল অপরিশোধিত তেল ১০৬ ডলারে বিক্রি হচ্ছে।&nbsp;</p>

<p>বাজার বিশ্লেষকদের মতে, ট্রাম্পের বক্তব্যে এমন কোনো সুনির্দিষ্ট আশ্বাস ছিল না যা কৌশলগত গুরুত্বপূর্ণ হরমুজ প্রণালিতে চলমান অচলাবস্থা নিরসন করতে পারে। এটিই বিশ্ববাজারে তেলের দাম বাড়ার একটি বড় কারণ হতে পারে।</p>

<p>বিশ্বের মোট জ্বালানি তেল সরবরাহের প্রায় ২০ শতাংশ পারস্য উপসাগরের সংকীর্ণ হরমুজ প্রণালি দিয়ে পরিবাহন হয়। বর্তমানে ইরান এই জলপথটি কার্যত অবরুদ্ধ করে রাখায় বৈশ্বিক সরবরাহ ব্যবস্থা ভেঙে পড়েছে। প্রেসিডেন্ট ট্রাম্প তার ভাষণে স্পষ্ট করে দিয়েছেন, যেসব দেশের মধ্যপ্রাচ্যের তেলের প্রয়োজন রয়েছে, এই জলপথ সচল রাখার দায়িত্ব তাদেরই নিতে হবে।</p>

<p>ইরানের এই অবরোধের ফলে জ্বালানি তেলের দাম কেবল বাড়ছেই না, বরং তা চরম অস্থিতিশীল হয়ে উঠেছে। বর্তমান দাম ইরান যুদ্ধ শুরুর আগের তুলনায় অনেক বেশি এবং সরবরাহ স্বাভাবিক না হওয়া পর্যন্ত এই উর্ধ্বগতি কমার কোনো লক্ষণ নেই।</p>