<p>সরকারি কর্মকর্তা-কর্মচারীদের নতুন পে-স্কেল অন্তর্বর্তীকালীন সরকার বাস্তবায়ন করবে না বলে জানিয়েছেন বিদ্যুৎ, জ্বালানি ও খনিজ সম্পদ উপদেষ্টা মুহাম্মদ ফাওজুল কবির খান। তিনি বলেছেন, পে-কমিশনের প্রতিবেদন কেবল জমা দেওয়া হয়েছে, তবে এটি বাস্তবায়নের বিষয়ে কোনো সিদ্ধান্ত নেওয়া হয়নি।</p>

<p>মঙ্গলবার (২৭ জানুয়ারি) সচিবালয়ে সরকারি ক্রয়সংক্রান্ত উপদেষ্টা পরিষদ কমিটির সভা শেষে সাংবাদিকদের সঙ্গে আলাপকালে তিনি এসব কথা বলেন।</p>

<p>উপদেষ্টা জানান, অন্তর্বর্তী সরকারের মেয়াদ আর মাত্র ১৫ দিন থাকায় এ বিষয়ে কোনো পদক্ষেপ গ্রহণ করা হচ্ছে না। নির্বাচিত সরকার চাইলে প্রস্তাবিত পে-স্কেল বাস্তবায়ন বা বাতিল&mdash;যে কোনো সিদ্ধান্ত নিতে পারবে। তিনি বলেন, এই পে-স্কেল পরবর্তী সরকারের জন্য কোনো চাপ সৃষ্টি করবে না।</p>

<p>পে-স্কেল নিয়ে বিভ্রান্তির কথা উল্লেখ করে মুহাম্মদ ফাওজুল কবির খান বলেন, দীর্ঘদিন নতুন পে-স্কেল না থাকায় সরকারি কর্মচারীদের পক্ষ থেকে পে-কমিশন গঠনের দাবি ছিল। সে প্রেক্ষিতেই পে-কমিশনের প্রতিবেদন তৈরি হয়েছে। তবে এটি কার্যকর করার কোনো সিদ্ধান্ত অন্তর্বর্তী সরকার নেয়নি।</p>

<p>তিনি আরও জানান, পে-কমিশনকে ঘিরে বিভিন্ন সময় বিক্ষোভ হচ্ছিলো। নতুন সরকার যেন অচলাবস্থায় না পড়ে এবং তাদের যাত্রাপথ মসৃণ হয়&mdash;সে লক্ষ্যেই অন্তর্বর্তী সরকার কাজ করছে।</p>

<p>পে-কমিশনের প্রতিবেদনের কারণে জিনিসপত্রের দামে প্রভাব পড়ার কোনো কারণ নেই। পে-কমিশনের সুপারিশ পর্যালোচনার জন্য শুধু একটি কমিটি গঠন করা হয়েছে। অন্তর্বর্তী সরকার এটি বাস্তবায়ন করছে না।</p>