<p>ইউক্রেনের প্রেসিডেন্ট ভলোদিমির জেলেনস্কি গতকাল শনিবার বলেছেন, তার আলোচকরা রাশিয়ার সঙ্গে যুদ্ধের অবসান বিষয়ে রাশিয়ার প্রস্তাব নিয়ে যুক্তরাষ্ট্রের সঙ্গে আলোচনা করতে প্রস্তুত রয়েছে। তিনি বলেন, আরও বৈঠকের বিষয়ে মার্কিন যুক্তরাষ্ট্রের পক্ষ থেকে শোনার জন্য অপেক্ষা করছে ইউক্রেন। খবর বার্তা সংস্থা এএফপি&rsquo;র।</p>

<p>জেলেনস্কির সন্ধ্যার ভাষণে দেওয়া মন্তব্য থেকে মনে হচ্ছে যে রোববার আবুধাবিতে মার্কিন, রাশিয়ান ও ইউক্রেনীয় কর্মকর্তাদের মধ্যে যুদ্ধ বন্ধের বিষয়ে দ্বিতীয় দফার আলোচনা স্থগিত করা হতে পারে।</p>

<p>ইউক্রেনের প্রেসিডেন্ট ভলোদিমির জেলেনস্কি বলেন, &lsquo;রাশিয়া-ইউক্রেন যুদ্ধ বন্ধে যেকোনো ধরনের কর্মপদ্ধতি বা ফরম্যাটে আলোচনা ও কাজ করতে কিয়েভ প্রস্তুত।&rsquo;</p>

<p>তিনি বলেন, &lsquo;আমরা আগামী সপ্তাহের বৈঠকের জন্য অপেক্ষা করছি এবং সেগুলোর জন্য প্রস্তুতি নিচ্ছি।&rsquo;</p>

<p>গতকাল শনিবার ফ্লোরিডায় মার্কিন রাষ্ট্রদূত স্টিভ উইটকফ বলেন যে, রাশিয়ার রাষ্ট্রদূত কিরিল দিমিত্রিয়েভের সাথে তার &nbsp;&lsquo;ফলপ্রসূ &nbsp;এবং গঠনমূলক&rsquo; আলোচনা হয়েছে, ঠিক তখনই জেলেনস্কি এ বক্তব্য দেন।</p>

<p>যুদ্ধের অবসানের জন্য মার্কিন প্রেসিডেন্ট ডোনাল্ড ট্রাম্পের প্রস্তাবিত পরিকল্পনা নিয়ে গত সপ্তাহে শুক্র ও শনিবার বার আবুধাবিতে ইউক্রেন এবং রাশিয়ার আলোচকরা &nbsp;তাদের প্রথম সরাসরি আলোচনায় মিলিত হয়।</p>

<p>তারা রোববার আবুধাবিতে আলোচনা পুনরায় শুরু করতে সম্মত হয়েছে।</p>

<p>তবে বৃহস্পতিবার জেলেনস্কি ইঙ্গিত দিয়েছেন যে, ওয়াশিংটন ও তেহরানের মধ্যে বর্তমান উত্তেজনার কারণে তারিখ ও স্থান পরিবর্তিত হতে পারে।</p>

<p>মার্কিন যুক্তরাষ্ট্র বলছে, &lsquo;উভয় পক্ষই একটি চুক্তির খুব কাছাকাছি পৌঁছেছে। তবে কিয়েভ জানায়, যুদ্ধোত্তর সমঝোতায় ভূখণ্ড সংক্রান্ত মূল ইস্যুতে এখনো কোনো সমঝোতায় পৌঁছানো সম্ভব হয়নি।&rsquo;</p>