<p>বাংলাদেশের স্বাধীনতা ও জাতীয় দিবসের ৫৫তম বার্ষিকীতে ঢাকায় অবস্থিত বিদেশি মিশনগুলো আন্তরিক অভিনন্দন ও শুভেচ্ছা জানিয়েছে।</p>

<p>বৃহস্পতিবার (২৬ মার্চ) পৃথক বার্তায় যুক্তরাষ্ট্র, ভারত, জাপান, ফ্রান্স, কানাডা, সুইজারল্যান্ড, নেপাল ও ইন্দোনেশিয়াসহ বিভিন্ন দেশের দূতাবাস ও হাইকমিশন বাংলাদেশের জনগণের প্রতি এই শুভেচ্ছা বার্তা পাঠায়।</p>

<p>মার্কিন রাষ্ট্রদূত ব্রেন্ট ক্রিস্টেনসেন তার বার্তায় বলেন, &ldquo;স্বাধীনতা বার্ষিকীতে বাংলাদেশের সবাইকে জানাই আমার আন্তরিক অভিনন্দন। মহান স্বাধীনতা দিবসের শুভেচ্ছা।&rdquo;</p>

<p>ভারতীয় হাইকমিশনের পক্ষ থেকে পাঠানো এক বার্তায় সংক্ষেপে জানানো হয়, &ldquo;বাংলাদেশকে স্বাধীনতা দিবসের শুভেচ্ছা।&rdquo;</p>

<p>ফ্রান্সের রাষ্ট্রদূত জ্যঁ-মার্ক সেরে-শারলে বাংলাদেশের স্বাধীনতার ৫৫তম বার্ষিকী উদযাপনে সক্রিয়ভাবে অংশগ্রহণ করেন। বীর মুক্তিযোদ্ধাদের আত্মত্যাগের প্রতি গভীর শ্রদ্ধা নিবেদন করে তিনি রাষ্ট্রপতি ও প্রধানমন্ত্রীর উপস্থিতিতে আয়োজিত সামরিক কুচকাওয়াজও প্রত্যক্ষ করেন। রাষ্ট্রদূত জানান, এই উপস্থিতি দিনের গুরুত্ব তুলে ধরার পাশাপাশি ফ্রান্স ও বাংলাদেশের মধ্যকার দৃঢ় সম্পর্কেরই প্রতিফলন।</p>

<p>জাপানের রাষ্ট্রদূত সাইদা শিনিচি বাংলাদেশের জনগণকে অভিনন্দন জানিয়ে বলেন, &ldquo;৫৫তম স্বাধীনতা দিবস উপলক্ষে আমি বাংলাদেশের জনগণকে আমার আন্তরিক অভিনন্দন জানাতে চাই। এই উপলক্ষে আমরা আমাদের কৌশলগত অংশীদারত্বকে ভিত্তি করে গড়ে ওঠা বন্ধুত্বের দৃঢ় বন্ধন উদযাপন করি।&rdquo;</p>

<p>কানাডিয়ান হাইকমিশন তাদের বার্তায় বাংলাদেশের সঙ্গে দীর্ঘস্থায়ী সম্পর্কের কথা স্মরণ করে বলে, &ldquo;একটি শক্তিশালী এবং স্থায়ী অংশীদারত্বের ভিত্তি স্থাপন করে বাংলাদেশকে স্বীকৃতি দেওয়া প্রথম দেশগুলোর মধ্যে কানাডা গর্বিত। আমরা আমাদের ঘনিষ্ঠ সম্পর্ক উদযাপন করি এবং আরও অন্তর্ভুক্তিমূলক, সমৃদ্ধ ও টেকসই ভবিষ্যতের জন্য ভাগ করা অগ্রাধিকারগুলোকে অগ্রসর করতে প্রতিশ্রুতিবদ্ধ।&rdquo;</p>

<p>সুইজারল্যান্ড দূতাবাস বাংলাদেশের শান্তি ও সমৃদ্ধি কামনা করে জানায়, বিশেষ এই দিনে সুইজারল্যান্ড দূতাবাস বাংলাদেশের অব্যাহত অগ্রগতির জন্য আন্তরিক শুভেচ্ছা জানাচ্ছে। পারস্পরিক শ্রদ্ধা, সহযোগিতা ও বন্ধুত্বের ভিত্তিতে বাংলাদেশের সঙ্গে দীর্ঘদিনের অংশীদারত্বকে সুইজারল্যান্ড বিশেষ মূল্য দেয়। বার্তায় আরও বলা হয়, &ldquo;একসঙ্গে আমরা আমাদের কূটনৈতিক সম্পর্ক, অর্থনৈতিক সম্পর্ক এবং জনগণের মধ্যে আদান-প্রদান আরও জোরদার করার অপেক্ষায় আছি।&rdquo;</p>

<p>ইন্দোনেশিয়া দূতাবাস তাদের বার্তায় মুক্তিযোদ্ধাদের ত্যাগের কথা স্মরণ করে বলেছে, &ldquo;এই দিনে আসুন আমরা সেই সব মুক্তিযোদ্ধাদের অটল সাহস ও আত্মত্যাগকে শ্রদ্ধা জানাই, যারা বাংলাদেশের স্বাধীনতার পথ প্রশস্ত করেছিলেন। এই ঐতিহাসিক দিনটি যেন জাতির জন্য ঐক্য, সহনশীলতা এবং সমৃদ্ধির অনুপ্রেরণা হয়ে থাকে।&rdquo;</p>

<p>নেপাল দূতাবাস তাদের বার্তায় জানায়, &ldquo;আমরা বাংলাদেশের বন্ধুত্বপূর্ণ জনগণকে স্বাধীনতা ও জাতীয় দিবসের আন্তরিক শুভেচ্ছা জানাই।&rdquo;</p>