<p>ময়মনসিংহের ভালুকায় ২০২৫-২৬ অর্থবছরের খরিপ-১ মৌসুমে উফশী আউশ বীজের আবাদ ও উৎপাদন বৃদ্ধির লক্ষ্যে ক্ষুদ্র ও প্রান্তিক কৃষকদের মাঝে বীজ ও সার সহায়তা প্রদান প্রণোদনা কর্মসূচির আওতায় কৃষকদের মধ্যে বিনামূল্যে বীজ ও সার বিতরণ করা হয়েছে।</p>

<p>উপজেলা প্রশাসন ও কৃষি সম্প্রসারণ অধিদপ্তরের উদ্যোগে আয়োজিত এ কর্মসূচিতে প্রধান অতিথি হিসেবে উপস্থিত ছিলেন স্থানীয় সংসদ সদস্য ফখর উদ্দিন আহমেদ বাচ্চু। উপজেলা নির্বাহী অফিসার ফিরোজ হোসেনের সভাপতিত্বে স্বাগত বক্তব্য রাখেন উপজেলা কৃষি অফিসার কৃষিবিদ নুসরাত জামান।</p>

<p>এ সময় উপস্থিত ছিলেন উপজেলা বিএনপির যুগ্ম আহবায়ক রুহুল আমিন মাসুদ, গুলজার হোসেন, উসমান গনি মল্লিক মাখনসহ স্থানীয় গণ্যমান্য ব্যক্তিবর্গ।</p>

<p>প্রধান অতিথি সাংসদ ফখর উদ্দিন আহমেদ বাচ্চু বলেন, সরকারের এ ধরনের প্রণোদনা কর্মসূচি কৃষকদের উৎপাদন বৃদ্ধিতে গুরুত্বপূর্ণ ভূমিকা রাখবে। এতে করে আউশ ধানের আবাদ বাড়বে এবং খাদ্য নিরাপত্তা নিশ্চিত করতে সহায়ক হবে।</p>

<p>উপজেলা কৃষি অফিস সূত্রে জানা যায়, এ কর্মসূচির আওতায় উপজেলার বিভিন্ন ইউনিয়নের ৪০০ জন ক্ষুদ্র ও প্রান্তিক কৃষকের মাঝে প্রত্যেককে ৫ কেজি করে উফশী আউশ ধান বীজ, ১০ কেজি ডিএপি সার ও ১০ কেজি এমওপি সার বিতরণ করা হয়েছে। কৃষকরা এ সহায়তা পেয়ে সন্তোষ প্রকাশ করেন।</p>

<p>&nbsp;</p>