<p>নাটোরের গুরুদাসপুর উপজেলায় উপজেলা প্রশাসনের উদ্যোগে বর্ণাঢ্য আয়োজনের মধ্য দিয়ে বাংলা নববর্ষ ১৪৩৩ পহেলা বৈশাখ &nbsp;উদযাপন করা হয়েছে।মঙ্গলবার সকাল আটটায় জাতীয় সংগীত পরিবেশন ও &lsquo;এসো হে বৈশাখ&rsquo; গানসহ সাংস্কৃতিক অনুষ্ঠানের মাধ্যমে দিনের কর্মসূচির সূচনা হয়।</p>

<p>এরপর একটি বর্ণাঢ্য র&zwj;্যালি উপজেলার প্রধান প্রধান সড়ক প্রদক্ষিণ করে। দিনব্যাপী আয়োজনে ছিল পান্তা ভোজন, হাঁড়ি ভাঙা, বালিশ খেলা, চেয়ার খেলা, রশি টানাটানি, বাস্কেটে বল নিক্ষেপ এবং গোল বক্সে বল মারাসহ নানা গ্রামীণ ও বিনোদনমূলক প্রতিযোগিতা।</p>

<p>অন্যদিকে গুরুদাসপুর ক্লাব ও সাধারণ পাঠাগারের উদ্যোগে উপজেলা প্রশাসনের সঙ্গে সমন্বয় করে বৈশাখী মেলার আয়োজন করা হয়। গুরুদাসপুর পাইলট হাইস্কুল মাঠে আয়োজিত এ মেলায় ছিল সাইকেল খেলা, ঘোড়াদৌড়, নাগরদোলা এবং বিকেলে মনোজ্ঞ সাংস্কৃতিক অনুষ্ঠান।</p>

<p>অনুষ্ঠানে প্রধান অতিথি হিসেবে উপস্থিত ছিলেন স্থানীয় সংসদ সদস্য আব্দুল আজিজ। অনুষ্ঠানে সভাপতিত্ব করেন উপজেলা নির্বাহী কর্মকর্তা ফাহমিদা আফরোজ।</p>

<p>বিশেষ অতিথি হিসেবে উপস্থিত ছিলেন গুরুদাসপুর ক্লাবের সভাপতি ও পুলিশের এডিসি জুয়েল রানা, সাধারণ সম্পাদক ও রাজউকের নির্বাহী ম্যাজিস্ট্রেট সবুজ হাসান, সহকারী কমিশনার (ভূমি) আসাদুল ইসলাম, গুরুদাসপুর থানার ওসি মনজুরুল আলমসহ উপজেলার বিভিন্ন দপ্তরের কর্মকর্তা, বীর মুক্তিযোদ্ধা, রাজনৈতিক ব্যক্তিত্ব, শিক্ষক ও শিক্ষার্থীরা।<br />
দিনব্যাপী আয়োজনে বিভিন্ন খেলায় অংশগ্রহণকারীদের মাঝে পুরস্কার বিতরণ করা হয়। উৎসবমুখর পরিবেশে নববর্ষ উদযাপনে অংশ নেন সর্বস্তরের মানুষ, যা উপজেলায় এক আনন্দঘন পরিবেশের সৃষ্টি করে।</p>