<p>ত্রয়োদশ জাতীয় সংসদ নির্বাচনের দুই সপ্তাহ আগে প্রশাসনে বড় ধরনের পদোন্নতি দিয়েছে&nbsp;অন্তর্বর্তীকালীন সরকার।</p>

<p>মঙ্গলবার (২৭ জানুয়ারি) রাতে এক প্রজ্ঞাপনের মাধ্যমে&nbsp;যুগ্মসচিব পদমর্যাদার ১১৮ জন কর্মকর্তাকে&nbsp;অতিরিক্ত সচিব পদে পদোন্নতি দেওয়া হয়েছে। রাষ্ট্রপতির আদেশক্রমে উপসচিব মোহাম্মদ রফিকুল হক এই প্রজ্ঞাপনে সই করেছেন।</p>

<p>অন্তর্বর্তীকালীন সরকারের শেষ সময়ে এসে অতিরিক্ত সচিব ও যুগ্মসচিব পদমর্যাদার দুই শতাধিক কর্মকর্তাকে পদোন্নতি দেওয়ার তোড়জোড়ের খবর আগেই মিলেছিল।</p>

<p>ক্ষমতাচ্যুত আওয়ামী লীগ সরকারের মন্ত্রী, প্রতিমন্ত্রীদের পিএস এবং ডিসির দায়িত্বসহ বিভিন্ন গুরুত্বপূর্ণ দায়িত্ব পালন করা কর্মকর্তারা যে এই পদোন্নতির তালিকা থেকে বাদ পড়ছেন, সেই আভাসও পাওয়া যাচ্ছিল তাদের কথায়।</p>

<p>জনপ্রশাসন মন্ত্রণালয়ের একজন জ্যেষ্ঠ কর্মকর্তা মঙ্গলবার সকালে বলেছিলেন, &lsquo;২০২১ সালের ২৯ অক্টোবর ২০তম ব্যাচের বেশ কয়েকজন কর্মকর্তাকে যুগ্ম সচিব পদে পদোন্নতি দেওয়া হয়েছিল। ওই ব্যাচের প্রায় ২৫৬ জন কর্মকর্তা পদোন্নতির যোগ্য এবং লেফট আউট, ইকোনমিক ও অন্যান্য মিলে পদোন্নতির যোগ্য হয়ে আছেন প্রায় ৭০ জন। আরও আগেই তাদের পদোন্নতি হওয়ার কথা ছিল।&rsquo;&nbsp;</p>

<p>*তালিকাটি দেখতে এখানে <a href="https://drive.google.com/file/d/1_Uop7rk2yc0cG_3aHa9v_WktDG0LFpDy/view?usp=sharing" target="_blank"><span style="color:#ff0000">ক্লিক করুন</span></a>...</p>

<p>এছাড়া ২৪তম ব্যাচের ৩৪৪ জন কর্মকর্তার মধ্যে ১৯৬ জনকে গত বছরের মার্চে পদোন্নতি দেওয়া হয়। সে প্রসঙ্গ ধরে ওই কর্মকর্তা বলেছিলেন, &lsquo;সেখানে বাকি রয়েছেন ১৮০ জন কর্মকর্তা। তারাও পদোন্নতির অপেক্ষায়। সব মিলিয়ে দুইশর বেশি কর্মকর্তাকে পদোন্নতি দেওয়ার জন্য ইতোমধ্যে সব ধরনের প্রস্তুতি আছে। সরকারের নির্দেশনা এলেই তা বাস্তবায়ন হবে।&rsquo;</p>

<p>সাবেক সচিব ও বাংলাদেশ লোকপ্রশাসন প্রশিক্ষণ কেন্দ্রের সাবেক রেক্টর একেএম আবদুল আউয়াল মজুমদার বলেন, &lsquo;এটা রুটিন ওয়ার্ক। তারা করতেই পারে। এটার সাথে ইলেকশনের কোনো সম্পর্ক নাই। কারণ এই গভর্নমেন্টের কেউ তো আর এমপি পদে দাঁড়ায় নাই।&rsquo;</p>

<p>তবে শূন্য পদ না থাকার পরও এভাবে ঢালাও পদোন্নতির সমালোচনা করে তিনি বলেন, &lsquo;পদ ছাড়া পদোন্নতি তো সরকার ৫ অগাস্টের পর থেকে দিয়েই যাচ্ছে। আমি বলে আসছি যে পদ ছাড়া পদোন্নতিটা বন্ধ হওয়া উচিত। পদ ছাড়া পদোন্নতি হলে এটা তো প্রশাসনিক অনাচার।&rsquo;</p>

<p>প্রজ্ঞাপনে বলা হয়েছে, পদোন্নতির আদেশে উল্লিখিত কর্মস্থল হতে কোনো কর্মকর্তার দপ্তর/কর্মস্থল ইতোমধ্যে পরিবর্তন হলে কর্মরত দপ্তরের নাম/ঠিকানা উল্লেখ করে তিনি যোগদানপত্র দাখিল করবেন। পরে কোনো কর্মকর্তার বিরুদ্ধে কোনো বিরূপ/ভিন্নরূপ তথ্য পাওয়া গেলে তার ক্ষেত্রে এ আদেশের প্রয়োজনীয় সংশোধন/বাতিল করার অধিকার কর্তৃপক্ষ সংরক্ষণ করে।</p>

<p>প্রজ্ঞাপনে আরও বলা হয়েছে, অতিরিক্ত সচিব পদে পদোন্নতিপ্রাপ্ত কর্মকর্তারা তাদের যোগদানপত্র সরাসরি সিনিয়র সচিব, জনপ্রশাসন মন্ত্রণালয় বরাবর অথবা অনলাইনে দাখিল করতে পারবেন।</p>

<p>এ আদেশ অবিলম্বে কার্যকর হবে বলেও প্রজ্ঞাপনে জানানো হয়েছে।</p>