<p>শরীয়তপুরের গোসাইরহাট উপজেলায় আমগাছ থেকে ঝুলন্ত অবস্থায় জয়নুদ্দিন ঢালী (৫০) নামে এক ব্যক্তির মরদেহ উদ্ধার করেছে পুলিশ।</p>

<p>সোমবার (১৬ ফেব্রুয়ারি) বিকেলে উপজেলার গোসাইরহাট ইউনিয়নের খাটরা গ্রামে এ ঘটনা ঘটে।</p>

<p>নিহত জয়নুদ্দিন ঢালী খাটরা গ্রামের মৃত মোসলেম ঢালীর ছেলে। তিনি গোসাইরহাট ইউনিয়ন শ্রমিক দলের সদস্য ছিলেন। জানা যায়, তিন মাস আগে তিনি প্রবাস থেকে দেশে ফিরেছেন।</p>

<p>স্থানীয় ও পুলিশ সূত্রে জানা যায়, রোববার রাতে খাবার শেষে তিনি বাড়ি থেকে বের হয়ে আর ফেরেননি। স্বজনরা বিভিন্ন স্থানে খোঁজাখুঁজি করেও তার সন্ধান না পেয়ে থানায় বিষয়টি জানান। পরে সোমবার বিকেলে বাড়ির পাশের একটি বিলের মধ্যে আমগাছের সঙ্গে ঝুলন্ত অবস্থায় তার মরদেহ দেখতে পান স্থানীয়রা। খবর পেয়ে পুলিশ ঘটনাস্থলে গিয়ে মরদেহ উদ্ধার করে। এ ঘটনায় এলাকায় চাঞ্চল্যের সৃষ্টি হয়েছে।</p>

<p>গোসাইরহাট ইউনিয়ন শ্রমিক দলের সভাপতি জসিম সিকদার বলেন, জয়নুদ্দিন ঢালী আমাদের ইউনিয়ন শ্রমিক দলের সদস্য ছিলেন। তিনি খুবই ভালো মানুষ ছিলেন। আমরা এ ঘটনার সুষ্ঠু তদন্ত ও দোষীদের শাস্তি দাবি করছি।</p>

<p>এ বিষয়ে গোসাইরহাট থানার উপপরিদর্শক (এসআই) সজিবুল বলেন, খবর পেয়ে পুলিশ দ্রুত ঘটনাস্থলে গিয়ে মরদেহ উদ্ধার করেছে। ময়নাতদন্তের জন্য মরদেহ শরীয়তপুর সদর হাসপাতালে পাঠানো হয়েছে। এ ঘটনায় আইনগত ব্যবস্থা প্রক্রিয়াধীন রয়েছে।</p>

<p>টিআর</p>