<p>ক্ষমতায় গেলে ঘরে ঘরে স্বাস্থ্যসেবা পৌঁছে দেওয়ার পরিকল্পনার অংশ হিসেবে কড়াইলবাসীর জন্য চিকিৎসা সেবা নিশ্চিত করতে ক্লিনিক ও হাসপাতালের ব্যবস্থা করতে&nbsp;বিএনপি চায় বলে জানিয়েছেন দলের চেয়ারম্যান তারেক রহমান।</p>

<p>মঙ্গলবার (২০ জানুয়ারি) রাজধানীর বনানীর টিঅ্যান্ডটি কলোনিতে কড়াইলবাসীর উদ্যোগে আয়োজিত সাবেক প্রধানমন্ত্রী খালেদা জিয়ার দোয়া মাহফিলে তিনি এ কথা জানান।</p>

<p>দোয়া মাহফিলে তারেক রহমানের সঙ্গে উপস্থিত ছিলেন তার সহধর্মিণী ডা. জোবায়দা রহমান।</p>

<p>তারেক রহমান বলেন, &lsquo;আমরা আপনাদের জন্য রাজনীতি করি। এর আগেও আমাদের দল যতবার দেশ পরিচালনা করেছে, মানুষের কাছে যে জবান দিয়েছে, আমরা আমাদের সাধ্যমতো চেষ্টা করেছি সেই জবান রক্ষা করার জন্য।&rsquo;</p>

<p>স্বাস্থ্যসেবা ও শিক্ষা নিয়ে নিজের ভাবনার কথা উপস্থাপন করে বিএনপির চেয়ারম্যান বলেন, &lsquo;আপনাদের সন্তানরা যাতে লেখাপড়া, খেলাধুলা ও চিকিৎসার সুযোগ পায়, আমরা সেই ব্যবস্থা করতে চাই। বিএনপির একটি পরিকল্পনা হচ্ছে স্বাস্থ্যসেবা ঘরে ঘরে পৌঁছে দেওয়া। কড়াইল এলাকার মধ্যেই ক্লিনিক ও হাসপাতাল থাকবে। এভাবে আমরা এলাকাটিকে সাজিয়ে তুলতে চাই।&rsquo;</p>

<p>এছাড়া কড়াইলে ভবন নির্মাণ করে বস্তিবাসীদের বরাদ্দ দেওয়া হবে বলেও জানান তিনি।&nbsp;</p>

<p>তারেক রহমান আরও বলেন, &lsquo;এখানে যারা থাকেন, তাদের নাম রেজিস্ট্রি করে আমরা প্রত্যেকটি ছোট ছোট ফ্ল্যাট করব এবং সেই ফ্ল্যাটগুলো তাদের নামেই দিতে চাই। এখানকার আদিবাসী বা যারা বহু বছর ধরে আছেন, তাদের কাছে এগুলো হস্তান্তর করতে চাই যাতে ঢাকা শহরের মতো জায়গায় এই এলাকার মানুষের একটি মাথা গোঁজার ঠাঁই হয়।&rsquo;</p>

<p>নারীদের অর্থনৈতিক সচ্ছলতার বিষয়ে তিনি বলেন, &lsquo;মা-বোনদের ফ্রি শিক্ষার ব্যবস্থা দেশনেত্রী খালেদা জিয়া করে দিয়ে গিয়েছিলেন। কিন্তু আমরা তাদের অর্থনৈতিকভাবেও সচ্ছল করতে চাই। সে জন্য মা-বোনদের কাছে আমরা &ldquo;ফ্যামিলি কার্ড&rdquo; পৌঁছে দিতে চাই। তবে সব কিছু নির্ভর করবে রাব্বুল আলামিনের রহমতের ওপর।&rsquo;</p>

<p>দোয়া ও মোনাজাত পরিচালনা করেন মাওলানা ইব্রাহিম বিন আলী। অনুষ্ঠানে আরও উপস্থিত ছিলেন&ndash; বিএনপি চেয়ারপারসনের উপদেষ্টা আব্দুস সালাম, ডা. ফরহাদ হালিম ডোনারসহ ঢাকা মহানগর উত্তর বিএনপি ও স্বেচ্ছাসেবক দলের নেতা ও কর্মীরা।</p>