<p>পাবনার ঈশ্বরদী উপজেলায় রেললাইনের পাশ থেকে আনুমানিক ৩০ বছর বয়সী অজ্ঞাত এক যুবকের মরদেহ উদ্ধার করা হয়েছে।</p>

<p>রবিবার (৫ এপ্রিল) সকাল সোয়া ১১টার দিকে উপজেলার মুলাডুলি ইউনিয়নের মোকারমপুর এলাকায় রেললাইনের ওপর থেকে মরদেহটি উদ্ধার করা হয়।</p>

<p>স্থানীয়রা জানান, সকালে এলাকার শ্রমজীবী মহিলারা কৃষিকাজের জন্য মাঠে যাওয়ার সময় মরদেহটি রেললাইনের উপর পড়ে থাকতে দেখেন এবং পুলিশকে খবর দেন। নিহত যুবকের পরিচয় এখনও জানা যায়নি। স্থানীয়দের ধারণা, এটি সম্ভবত রাতের কোনো ট্রেন দুর্ঘটনার ঘটনা।</p>

<p>ঈশ্বরদী জিআরপি থানার অফিসার ইনচার্জ (ওসি) জিয়াউর রহমান জানান, ঘটনাটি সিরাজগঞ্জ রেল থানার অধীনে। তাই সিরাজগঞ্জ রেল থানার পুলিশ মরদেহ উদ্ধার করে আইনী ব্যবস্থা গ্রহণ করবেন।</p>