<p>গাইবান্ধার গোবিন্দগঞ্জ উপজেলায় ৪ কিলোমিটার দীর্ঘ শিংজানী খাল পুনঃখননকাজের উদ্বোধন করেছেন পানিসম্পদ প্রতিমন্ত্রী ফরহাদ হোসেন আজাদ।</p>

<p>বুধবার (১৮ মার্চ) সকালে উপজেলার মহিমাগঞ্জ ইউনিয়নে নুরুল্লার বিল থেকে পুনতৈড় হয়ে বোচাদহ বাঙালি নদীর স্লুইসগেট পর্যন্ত খননকাজের উদ্বোধন করেন তিনি।</p>

<p>এ সময় প্রতিমন্ত্রী খাল খননের নামফলক উন্মোচন করেন এবং খালপাড়ে বৃক্ষরোপণ করেন।</p>

<p>প্রতিমন্ত্রী বলেন, বর্তমান সরকার কৃষিবান্ধব সরকার। কৃষকের কল্যাণে এবং দেশের কৃষি উৎপাদন বাড়াতে পানিসম্পদ মন্ত্রণালয় দেশের বিভিন্ন স্থানে নদী ও খাল খননের কাজ করে যাচ্ছে। নির্দিষ্ট সময়ের মধ্যে এবং যথাযথ মান বজায় রেখে খননকাজ সম্পন্ন করার জন্য তিনি সংশ্লিষ্টদের নির্দেশনা দেন তিনি।</p>

<p>শিংজানী খাল খনন শুরু হওয়ায় স্থানীয় লোকজনের মধ্যে ব্যাপক উৎসাহ-উদ্দীপনা দেখা গেছে। ২০০ একর জমির জলাবদ্ধতা দূর করে কৃষিতে সুদিন ফেরানোর এই উদ্যোগের জন্য তারা প্রধানমন্ত্রীকে ধন্যবাদ ও কৃতজ্ঞতা জানিয়েছেন।</p>