<p style="text-align: justify;">আবার আসিব ফিরে ধানসিঁড়িটির তীরে এই বাংলায়, রূপসী বাংলার কবি জীবনানন্দ দাশের অমর এই পঙ্&zwnj;ক্তি উচ্চারণে ঝালকাঠিতে পালিত হলো তাঁর ১২৭তম জন্মোৎসব।</p>

<p style="text-align: justify;">মঙ্গলবার (১৭ ফেব্রুয়ারি ২০২৬) দিনব্যাপী এ আয়োজন অনুষ্ঠিত হয় ধানসিঁড়ি নদীর তীরে রাজাপুরের উত্তর পিংড়ি গ্রামে অবস্থিত কবি জীবনানন্দ দাশ সংগ্রহশালা প্রাঙ্গণে। কবিতাচক্র ঝালকাঠি এবং জীবনানন্দ দাশ জন্ম-মৃত্যু উদ্&zwnj;যাপন পরিষদ, রাজাপুর ও ঝালকাঠির যৌথ আয়োজনে অনুষ্ঠিত কর্মসূচিতে প্রধান অতিথি ছিলেন জেলা প্রশাসক মোঃ মমিন উদ্দিন। বিশেষ অতিথি হিসেবে উপস্থিত ছিলেন কবিতাচক্রের সাধারণ সম্পাদক মু. আল আমীন বাকলাই।</p>

<p style="text-align: justify;">অনুষ্ঠানে সভাপতিত্ব করেন রাজাপুর উপজেলা নির্বাহী অফিসার রিফাত আরা মৌরি। সঞ্চালনা করেন সাংবাদিক ক্লাবের সহ-সভাপতি আলমগীর শরীফ।&nbsp;</p>

<p style="text-align: justify;">আলোচনা সভায় বক্তারা বলেন, বাংলা কবিতায় জীবনানন্দ দাশ এক অনন্য উচ্চতায় আসীন। তাঁর কবিতায় গ্রামবাংলার প্রকৃতি, ইতিহাস ও মানবমনের গভীর বোধ অনবদ্যভাবে প্রতিফলিত হয়েছে। &lsquo;রূপসী বাংলা&rsquo; কাব্যগ্রন্থের মাধ্যমে তিনি বাংলার প্রকৃতিকে বিশ্বসাহিত্যে এক স্বতন্ত্র মর্যাদায় প্রতিষ্ঠিত করেছেন। নতুন প্রজন্মকে তাঁর সাহিত্যচর্চায় আরও সম্পৃক্ত করতে এ ধরনের আয়োজন গুরুত্বপূর্ণ ভূমিকা রাখবে বলে মত দেন বক্তারা।</p>

<p style="text-align: justify;">দিনব্যাপী অনুষ্ঠানে ছিল কবিতা আবৃত্তি, প্রবন্ধ পাঠ, জীবনানন্দের জীবন ও কর্মভিত্তিক আলোচনা এবং সাংস্কৃতিক পরিবেশনা। স্থানীয় সাহিত্যিক, শিক্ষক-শিক্ষার্থী ও সংস্কৃতিকর্মীদের স্বতঃস্ফূর্ত অংশগ্রহণে উৎসবমুখর হয়ে ওঠে ধানসিঁড়ি নদীর তীর।</p>

<p style="text-align: justify;">আয়োজকরা জানান, জীবনানন্দের সাহিত্য-ভাবনা ও নান্দনিকতা ছড়িয়ে দিতে ভবিষ্যতেও এ ধরনের আয়োজন অব্যাহত থাকবে। ধানসিঁড়ির তীরে কবির স্মৃতিবিজড়িত পরিবেশে জন্মোৎসব উদ্&zwnj;যাপন অংশ গ্রহণকারীদের মাঝে গভীর আবেগ ও অনুপ্রেরণার সঞ্চার করে।</p>

<p style="text-align: justify;">কাওছার আল হাবীব/এদিন</p>