<p>মধ্যপ্রাচ্যের আকাশজুড়ে ইরানের ক্ষেপণাস্ত্র হামলা বাড়ছে। ইরানের সাম্প্রতিক হামলায় ইসরাইলে ৬ ব্যক্তি আহত হয়েছেন।</p>

<p>রবিবার (১৫ মার্চ) ইসরাইলি সংবাদমাধ্যম দ্য টাইমস অব ইসরাইল ও দেশটির জাতীয় জরুরি পরিষেবা মাগেন ডেভিড এডম এই তথ্য নিশ্চিত করেছে।</p>

<p>ইসরাইলি সংবাদমাধ্যম দ্য টাইমস অব ইসরাইল জানিয়েছে, ইরানের সাম্প্রতিক ক্ষেপণাস্ত্র হামলায় ইসরাইলে দুই ব্যক্তি সামান্য আহত হয়েছে। ক্লাস্টার (গুচ্ছ) বোমার ওয়ারহেডযুক্ত একটি ক্ষেপণাস্ত্র দিয়ে এই হামলা চালানো হয়। ইসরাইলের আকাশ প্রতিরক্ষা ব্যবস্থা ওই ক্ষেপণাস্ত্র প্রতিহত করলেও এলাত শহরসহ বেশ কিছু এলাকায় গুচ্ছ বোমা ছড়িয়ে পড়ে।</p>

<p>এছাড়া দেশটির জাতীয় জরুরি পরিষেবা মাগেন ডেভিড এডম জানিয়েছে, ইসরাইলের বিনেই ব্রাক এলাকায় একজন, রামাত গান এলাকায় একজন ও পেতাহ তিকভা এলাকায় দুজন আহত হয়েছেন।</p>

<p>সূত্র: আল&ndash;জাজিরা।</p>