<p>সিলেট এমএজি ওসমানী মেডিকেল কলেজ (সিওমেক) হাসপাতালে দায়িত্বরত এক ইন্টার্ন চিকিৎসকের ওপর হামলার ঘটনায় পাঁচ সদস্যের একটি তদন্ত কমিটি গঠন করেছে হাসপাতাল কর্তৃপক্ষ।</p>

<p>শনিবার (১৭ জানুয়ারি) দুপুরে বিষয়টি নিশ্চিত করেছেন হাসপাতালের পরিচালক বিগ্রেডিয়ার জেনারেল পরিচালক উমর রাশেদ মুনির।</p>

<p>হামলার ঘটনার পর থেকেই&nbsp;ইন্টার্ন চিকিৎসকরা নিরাপত্তা নিশ্চিত না হওয়া পর্যন্ত অনির্দিষ্টকালের জন্য কর্মবিরতিতে রয়েছেন। তবে মিড লেভেলের ডাক্তারসহ সংশ্লিষ্টরা হাসপাতালের সেবা কার্যক্রম স্বাভাবিক রাখতে কাজ করে যাচ্ছেন।</p>

<p>হাসপাতাল সূত্রে জানা গেছে, শুক্রবার দিবাগত রাতে হাসপাতালের চতুর্থ তলার ৪ নম্বর সার্জারি ওয়ার্ডে রোগী ও তাদের স্বজনদের সঙ্গে&nbsp;ইন্টার্ন চিকিৎসকদের বাকবিতণ্ডা শুরু হয়ে এক পর্যায়ে তা সংঘর্ষে রূপ নেয়। এতে অন্তত পাঁচজন আহত হন। খবর পেয়ে পুলিশ ঘটনাস্থলে পৌঁছে পরিস্থিতি নিয়ন্ত্রণে আনে।</p>

<p>কর্মবিরতিতে যাওয়ার পর দুপুর ১২টার দিকে আন্দোলনরত&nbsp;ইন্টার্ন চিকিৎসকদের সঙ্গে আলোচনা করেন হাসপাতালের পরিচালকসহ অন্যান্যরা। প্রায় ঘণ্টাব্যাপী আলোচনার পর শিক্ষানবিশ চিকিৎসকরা কর্মবিরতি চালিয়ে যাওয়ার ঘোষণা দেন।</p>

<p>হাসপাতালের&nbsp;ইন্টার্ন চিকিৎসক মিজানুর রহমান বৈঠক থেকে বের হয়ে বলেন, &lsquo;আমরা বেশ কিছু দাবি হাসপাতাল কর্তৃপক্ষের কাছে তুলে ধরেছি। কর্মক্ষেত্রে নিরাপত্তাসহ তুলে ধরা দাবিগুলো সমাধান হলে আমরা যে কোনো মুহূর্তে আবারও কাজে যোগ দেবো।&rsquo;</p>

<p>এ বিষয়ে সিওমেক হাসপাতালের পরিচালক বিগ্রেডিয়ার জেনারেল পরিচালক উমর রাশেদ মুনির বলেন, &lsquo;হাসপাতালের চিকিৎসক ও কর্মীদের নিরাপত্তা আমাদের অগ্রাধিকার। আমরা ঘটনাস্থল ও হাসপাতাল এলাকায় শান্তি বজায় রাখতে প্রয়োজনীয় সব পদক্ষেপ গ্রহণ করেছি। তদন্ত কমিটি ঘটনার সব দিক খতিয়ে দেখছে এবং শিগগিরই সমস্যার স্থায়ী সমাধান হবে।&rsquo;</p>