<p>বিএনপি মহাসচিব মির্জা ফখরুল ইসলাম আলমগীর বলেছেন, ত্রয়োদশ জাতীয় সংসদ নির্বাচনে দেশের পক্ষের শক্তি বিএনপিকেই বিজয়ী করবে। বেগম খালেদা জিয়ার অনুপস্থিতি বিএনপির জন্য দুর্বলতা নয়, বরং মানুষের ভালোবাসা ও আবেগ দলটিকে আরও শক্তিশালী করবে।</p>

<p>ছারছীনা&nbsp;দরবার শরিফের পীর সাহেব আলহাজ্ব হযরত মাওলানা মুফতি শাহ আবু নছর নেছারুদ্দীন আহমাদ হুসাইনের সঙ্গে সাক্ষাৎ শেষে গুলশানে বিএনপি চেয়ারপার্সনের রাজনৈতিক কার্যালয়ের সামনে গণমাধ্যমকে এসব কথা বলেন তিনি।</p>

<p>মির্জা ফখরুল বলেন, সাবেক প্রধানমন্ত্রী ও বিএনপি চেয়ারপার্সন বেগম খালেদা জিয়া গণতন্ত্র প্রতিষ্ঠার সংগ্রামে আজীবন লড়াই করেছেন। কারাবরণ করেছেন, অসুস্থ শরীর নিয়েও দেশ ছাড়েননি। দেশের এই ক্রান্তিলগ্নে যখন তার অভিভাবকত্ব সবচেয়ে বেশি প্রয়োজন ছিল, ঠিক সেই সময় তার চলে যাওয়া মানুষকে গভীরভাবে মর্মাহত করেছে।<br />
তিনি বলেন, বেগম খালেদা জিয়ার জানাজায় দেশের মানুষ সমবেত হয়ে তার আত্মার মাগফিরাত কামনা করেছে, চোখের পানি ফেলেছে। একই সঙ্গে তারা এই প্রত্যাশা নিয়েই ফিরেছে যে গণতন্ত্র প্রতিষ্ঠার দায়িত্ব এখন জনগণকেই পালন করতে হবে।</p>

<p>খালেদা জিয়ার রাজনৈতিক উত্তরাধিকার প্রসঙ্গে বিএনপি মহাসচিব বলেন, তিনি যে অবস্থান ও দায়িত্ব রেখে গেছেন, সেখানে যেমন তার পুত্র তারেক রহমানের দায়িত্ব রয়েছে, তেমনি বিএনপির প্রতিটি নেতাকর্মীরও দায়িত্ব রয়েছে। শহীদ প্রেসিডেন্ট জিয়াউর রহমানের দেওয়া জাতীয়তাবাদের দর্শন ও স্বাধীনতা-সার্বভৌমত্বের পতাকাকে খালেদা জিয়া সমুন্নত রেখেছিলেন।</p>

<p>তিনি আরও বলেন, একইভাবে তারেক রহমান জনগণকে সঙ্গে নিয়ে দেশের স্বাধীনতা ও সার্বভৌমত্ব রক্ষা এবং গণতন্ত্র প্রতিষ্ঠার সংগ্রাম এগিয়ে নেবেন&mdash;এটাই মানুষের প্রত্যাশা।</p>

<p>আগামী নির্বাচনে খালেদা জিয়ার অনুপস্থিতির প্রভাব সম্পর্কে প্রশ্নের জবাবে মির্জা ফখরুল বলেন, &lsquo;ম্যাডাম না থাকলেও তার চলে যাওয়ার মধ্য দিয়ে যে ভালোবাসা ও আবেগ সৃষ্টি হয়েছে, তা নিঃসন্দেহে বিএনপিকে আরও বেশি শক্তিশালী করবে।&rsquo;</p>

<p>খালেদা জিয়ার কুলখানি ও অন্যান্য আনুষ্ঠানিকতা বিষয়ে তিনি জানান, এ নিয়ে এখনো কোনো সিদ্ধান্ত হয়নি। আলোচনা শেষে পরে সিদ্ধান্ত জানানো হবে।</p>

<p>এ সময় উপস্থিত ছিলেন ছারছীন দরবার শরিফের পীর সাহেব আলহাজ্ব হযরত মাওলানা মুফতি শাহ আবু নছর নেছারুদ্দীন আহমাদ হুসাইন, মির্জা নুরুর রহমান, বাংলাদেশ জমইয়াতে হিযবুল্লাহ&rsquo;র নায়েবে আমির ড. সৈয়দ শারাফত আলী, নাযেমে আলা মির্জা শোয়েবুর রহমান ও মাওলানা হেমায়েত বিন তৈয়ব।</p>