<p>অর্থনীতি ও বিনিয়োগ-সম্পর্ক উন্নয়নে বাংলাদেশের সঙ্গে ঘনিষ্ঠভাবে কাজ করতে আগ্রহী বলে জানিয়েছেন ভারতীয় হাইকমিশনার প্রণয় কুমার ভার্মা।</p>

<p>সোমবার (২ মার্চ) দুপুরে সচিবালয়ে বাণিজ্যমন্ত্রী খন্দকার আব্দুল মুক্তাদিরের সঙ্গে বৈঠক শেষে বেরিয়ে সাংবাদিকদের এক প্রশ্নের জবাবে তিনি এ মন্তব্য করেন।</p>

<p>ভারতীয় হাইকমিশনার বলেন, ভবিষ্যৎ সহযোগিতা যেন উভয় দেশের জাতীয় অগ্রাধিকারের ভিত্তিতে হয়&mdash;সেটি নিয়েও আলোচনা হয়েছে। কীভাবে সম্পর্ককে আরও ভবিষ্যতমুখী, প্রযুক্তি ও উদ্ভাবননির্ভর করা যায়, আমাদের অর্জনগুলোকে কাজে লাগিয়ে কীভাবে অর্থনৈতিক সম্পর্ক সম্প্রসারণ করা যায় এবং বাণিজ্য ও বিনিয়োগ-সম্পর্ক আরও গভীর করা যায়&mdash;এসব বিষয় নিয়ে কথা হয়েছে।</p>

<p>তিনি বলেন, নতুন সরকারের সঙ্গে ঘনিষ্ঠভাবে সম্পৃক্ত হয়ে পারস্পরিক স্বার্থ ও সুবিধার ভিত্তিতে ইতিবাচক, গঠনমূলক ও ভবিষ্যতমুখীভাবে একসঙ্গে কাজ করে বাণিজ্য ও অর্থনৈতিক সম্পর্ক এবং মানুষকেন্দ্রিক সহযোগিতা জোরদারের আগ্রহের কথা জানিয়েছি।</p>

<p>প্রণয় ভার্মা বলেন, দুই দেশের মধ্যে অত্যন্ত শক্তিশালী বাণিজ্য, অর্থনৈতিক ও ব্যবসায়িক সম্পর্ক রয়েছে। এটিকে আরও এগিয়ে নেওয়ার উপায় নিয়েও আলোচনা হয়েছে। কীভাবে দুই দেশের বিভিন্ন খাতে ব্যবসাগুলোর পারস্পরিক সম্পৃক্ততা সহজ করা যায় এবং ভৌগোলিক নৈকট্য ও পারস্পরিক ঘনিষ্ঠতাকে নতুন অর্থনৈতিক সুযোগে রূপান্তর করা যায়&mdash;সেসব বিষয়েও কথা হয়েছে।</p>

<p>সিইপিএ চুক্তি বা ট্রান্সশিপমেন্ট নিয়ে কোনো আলোচনা হয়েছে কি না জানতে চাইলে তিনি বলেন, না, এ বিষয়ে কোনো নির্দিষ্ট আলোচনা হয়নি। তবে এসব বিষয় আমাদের ব্যবসা ও অর্থনৈতিক আলোচনার অংশ। ব্যবসা সম্প্রসারণে স্থলবন্দর গুরুত্বপূর্ণ।</p>