<p>শিক্ষার্থী, প্রতিবন্ধী ও ৬৫ বছরের বেশি বয়সী নাগরিকরা মেট্রোরেলসহ সব ধরনের রেলসেবায় ২৫ শতাংশ ছাড় পাবেন বলে জানিয়েছেন সড়ক পরিবহন, রেল ও নৌপরিবহনমন্ত্রী শেখ রবিউল আলম রবি।</p>

<p>মঙ্গলবার (০৩ মার্চ) সচিবালয়ে গণমাধ্যমকর্মীদের সঙ্গে আলাপকালে এ তথ্য জানান তিনি।</p>

<p>রেলভাড়া বিষয়ে মন্ত্রী বলেন, যাদের বয়স ৬৫ বছরের বেশি, যারা প্রতিবন্ধী এবং যারা শিক্ষার্থী, তারা নিজ নিজ আইডি কার্ড ও জাতীয় পরিচয়পত্র ব্যবহার করে ট্রেনের ভাড়ায় ২৫ শতাংশ ছাড় পাবেন। আগামী কোরবানি ঈদের আগে এই সুযোগ চালু করা হবে বলেও জানান তিনি।</p>

<p>রেলের উন্নয়নের নামে বিগত সরকার শুধু খরচই করেছে উল্লেখ করে শেখ রবিউল আলম রবি বলেন, বিগত সরকার রেলের প্রায় এক লাখ কোটি টাকার উন্নয়নকাজ করেছে। তবে আসলে রেলের কোনো উন্নয়ন হয়নি, সবই কাগজে-কলমে। উল্টো রেলের ইঞ্জিন কম, রেল চলে না, ভেঙে যায়।</p>

<p>রেলের উন্নয়নে সরকার আন্তরিক&mdash;এ কথা জানিয়ে রেলমন্ত্রী আরও বলেন, আমরা রেলের সার্বিক উন্নয়ন চাই। বর্তমানে যে সব ট্রেন চালু আছে, সেগুলোর গতি বৃদ্ধি এবং অল্প সময়ে যাতায়াত কীভাবে সম্ভব করা যায়, সে জন্য বিদ্যমান কিছু প্রকল্প রয়েছে। দ্রুত এসব প্রকল্প বাস্তবায়নে উদ্যোগ নেওয়া হবে।</p>

<p>মন্ত্রীর দেওয়া তথ্যমতে, নতুন কিছু প্রকল্প গ্রহণ করা হচ্ছে। সেগুলো বাস্তবায়িত হলে রেলসেবা আরও শক্তিশালী ও মানসম্মত হবে।</p>