<p>সুন্দরবন অঞ্চলে প্রতি বছর ১ এপ্রিল শুরু হয় মধু আহরণের মৌসুম। এ সময় মৌয়ালদের মধ্যে থাকে উৎসবমুখর পরিবেশ&mdash;আগেভাগেই পাস সংগ্রহ, নৌকা প্রস্তুত, দল গঠনসহ নানা কর্মযজ্ঞ চলে পুরো মার্চজুড়ে।</p>

<p>কিন্তু এবার চিত্র সম্পূর্ণ ভিন্ন। বাগেরহাটের শরণখোলা উপজেলার অনেক মৌয়ালই নিরাপত্তাহীনতার কারণে বনমুখী হচ্ছেন না। একাধিক দস্যু বাহিনীর বেপরোয়া তাণ্ডব, অপহরণ ও মুক্তিপণ দাবির আতঙ্কে তারা সুন্দরবনে যেতে ভয় পাচ্ছেন।</p>

<p>মৌয়ালদের অভিযোগ, পূর্ব সুন্দরবনের শরণখোলা ও চাঁদপাই রেঞ্জ এলাকায় দস্যুরা জেলেদের অস্ত্রের মুখে অপহরণ করছে এবং মুক্তিপণ আদায় করছে। ফলে জীবনের ঝুঁকি নিয়ে মধু সংগ্রহে যেতে অনাগ্রহী হয়ে পড়েছেন তারা।</p>

<p>বন বিভাগ সূত্রে জানা গেছে, চলতি বছরে সুন্দরবন থেকে ১,০০০ কুইন্টাল মধু ও ৩০০ কুইন্টাল মোম আহরণের লক্ষ্যমাত্রা নির্ধারণ করা হয়েছে। গত বছর এ পরিমাণ ছিল ৬৪৭ কুইন্টাল মধু ও ১৯৪.১০ কুইন্টাল মোম। তবে বর্তমান পরিস্থিতিতে লক্ষ্যমাত্রা অর্জন অনিশ্চিত হয়ে পড়েছে।</p>

<p>স্থানীয় মধু ব্যবসায়ীরা বলছেন, মৌয়ালরা বনে না গেলে শুধু সরকারই রাজস্ব হারাবে না&mdash;বরং হাজারো পরিবার তাদের বছরের প্রধান আয়ের উৎস থেকেও বঞ্চিত হবে। এতে পুরো অঞ্চলে অর্থনৈতিক প্রভাব পড়তে পারে।</p>

<p>তবে বন বিভাগের পক্ষ থেকে জানানো হয়েছে, মৌয়ালরা বনে গেলে তাদের নিরাপত্তায় সর্বোচ্চ চেষ্টা করা হবে।</p>