<p>যুক্তরাষ্ট্রে বসবাসরত চলচ্চিত্র অভিনেতা জায়েদ খান শুরু করলেন ক্যারিয়ারের নতুন অধ্যায়। নিউইয়র্ক-ভিত্তিক বাংলা সংবাদমাধ্যম &lsquo;ঠিকানা&rsquo; তে তিনি দায়িত্ব গ্রহণ করেছেন &lsquo;হেড অব এন্টারটেইনমেন্ট&rsquo; বা বিনোদন বিভাগের প্রধান হিসেবে।</p>

<p>২০২৪ সালের জুলাই মাসে যুক্তরাষ্ট্রে পাড়ি জমান জায়েদ খান। এরপর থেকেই তিনি &lsquo;ঠিকানা&rsquo;-র ডিজিটাল প্ল্যাটফর্মে &lsquo;ফ্রাইডে নাইট উইথ জায়েদ খান&rsquo; শিরোনামের একটি টক শো উপস্থাপনা করে আসছিলেন। তার উপস্থাপনায় শোটি দ্রুতই দর্শকপ্রিয়তা পায়। প্রথম সিজনে মোট ১২টি এপিসোড প্রচারিত হয়, যেখানে অতিথি হিসেবে হাজির হন বাংলাদেশের শোবিজ অঙ্গনের জনপ্রিয় তারকারা।</p>

<p>সাবলীল উপস্থাপনা, প্রাণবন্ত আড্ডা এবং তারকাদের খোলামেলা গল্পে ভর করে শোটির ভিডিওগুলো ডিজিটাল মাধ্যমে ব্যাপক সাড়া ফেলে। রিপোর্ট অনুযায়ী, প্রথম সিজনেই ৫ কোটিরও বেশি ভিউ অর্জন করে &lsquo;ফ্রাইডে নাইট উইথ জায়েদ খান&rsquo;।</p>

<p>এ প্রসঙ্গে জায়েদ খান বলেন,&ldquo;ভিউ কত হলো, সেটা আমাদের কাছে মুখ্য নয়। দর্শকের ভালোবাসা ও বিশ্বাসই সবচেয়ে বড় পাওয়া। আপনারা আমাদের পাশে ছিলেন এটাই আমাদের অনুপ্রেরণা।</p>

<p>সফল উপস্থাপনার পর এবার নীতিনির্ধারণী পর্যায়ে যুক্ত হওয়া প্রসঙ্গে তিনি জানান, ঠিকানা নিউজে সামনে আরও বড় আয়োজন ও চমক থাকছে।</p>

<p>তার ভাষায়, ঠিকানা নিউজে আরও অনেক ধামাকা আসছে। সে কারণেই হেড অব এন্টারটেইনমেন্ট হিসেবে যুক্ত হয়েছি।</p>

<p>উল্লেখ্য, ২০২৪ সালের আগস্টে বাংলাদেশের রাজনৈতিক পটপরিবর্তন ও তার বিরুদ্ধে একাধিক মামলা হওয়ায় তিনি দেশে ফিরতে পারেননি। মাতৃভূমিতে ফেরার আগ্রহ থাকলেও বর্তমান পরিস্থিতিতে তিনি যুক্তরাষ্ট্রেই অবস্থান করছেন এবং সেখান থেকেই মিডিয়া ও বিনোদন অঙ্গনে নিজের ক্যারিয়ারের নতুন দিগন্ত উন্মোচন করছেন।</p>