<p>ত্রয়োদশ সংসদের সংরক্ষিত ৫০ নারী আসনে ভোটের তফসিল ঘোষণা করেছে নির্বাচন কমিশন। ঘোষিত তফসিল অনুযায়ী, নির্বাচন কমিশন সচিবালয়ে রিটার্নিং কর্মকর্তার কাছে ২১ এপ্রিলের মধ্যে মনোনয়নপত্র জমা দেওয়া যাবে। তা বাছাই হবে ২২ ও ২৩ এপ্রিল। মনোনয়নপত্র প্রত্যাহারের শেষ তারিখ ২৯ এপ্রিল। দুই সপ্তাহ পর ১২ মে হবে ভোট গ্রহণ।</p>

<p>রাজধানীর আগারগাঁওয়ে নির্বাচন ভবনে বুধবার (৮ এপ্রিল) ইসি সচিব আখতার আহমেদ এ তফসিল ঘোষণা করেন।</p>

<p>এই নির্বাচনে রিটার্নিং কর্মকর্তার দায়িত্ব পালন করবেন ইসির যুগ্মসচিব মো. মঈন উদ্দীন খান। আর সহকারী রিটার্নিং অফিসার করা হয়েছে উপ সচিব মোহাম্মদ মনির হোসেনকে।</p>

<p>সংসদের সাধারণ আসনে নির্বাচিত সংসদ সদস্যরা সংরক্ষিত আসনের সংসদ সদস্য নির্বাচনে ভোট দিয়ে থাকেন। বিনা প্রতিদ্বন্দ্বিতায় নির্বাচিত হয়ে থাকে বলে এ নির্বাচনে ভোটের আর প্রয়োজন হয় না।</p>

<p>বিদ্যমান আইন অনুযায়ী, ভোটে জয়ী দলগুলোর আসন সংখ্যার অনুপাতে সংসদের ৫০টি সংরক্ষিত নারী আসন বণ্টন করা হয়। বিএনপি জোট ৩৬, জামায়াত জোট ১৩ ও স্বতন্ত্র জোট ১ টি আসনে পাবে।</p>

<p>সাধারণত দল বা জোট থেকে বরাদ্দ পাওয়া আসনের সমান প্রার্থী মনোনয়ন দেওয়ায় প্রার্থিতা প্রত্যাহারের দিনই বিনা প্রতিদ্বন্দ্বিতায় নির্বাচিত ঘোষণা করা হয়।</p>

<p>২০২৪ সালের ৫ অগাস্ট গণঅভ্যুত্থানে আওয়ামী লীগ সরকারের পতন এবং দেশের হাল ধরা অন্তর্বর্তী সরকারের ঘটনা প্রবাহ পেরিয়ে প্রায় দেড় বছর পর গেল ১২ ফ্রেব্রুয়ারি ত্রয়োদশ সংসদ নির্বাচন হয়। একই দিন একসঙ্গে জুলাই সনদ বাস্তবায়ন প্রশ্নে গণভোটও হয়েছে।</p>

<p>পরদিন গেজেট প্রকাশ করে ইসি; তার ৯০ দিনের মধ্যে নারী আসনের ভোটের বাধ্যবাধকতা রয়েছে।</p>