<p><strong>* ভিপি, জিএস, এজিএসসহ ১৫টিতে শিবির, ৬টিতে ছাত্রদল ও স্বতন্ত্র জয়ী</strong></p>

<p>ডাকসু, জাকসু, চাকসু ও রাকসুর পর প্রথম জগন্নাথ বিশ্ববিদ্যালয় কেন্দ্রীয় শিক্ষার্থী সংসদের (জকসু) নির্বাচনে শীর্ষ তিন পদ ভিপি, জিএস ও এজিএস প্রার্থীসহ কেন্দ্রীয় সংসদের ২১টি পদের ১৫টিতে বিপুল ভোটে জয়ী হয়েছেন ছাত্রশিবিরের প্যানেলেন অদম্য জবিয়ান ঐক্য প্যানেলের প্রার্থীরা। আর ছাত্রদলের সমর্থিত প্যানেল ছাত্রদল সমর্থিত &lsquo;ঐক্যবদ্ধ নির্ভিক জবিয়ান&rsquo; থেকে পাঁচটি পদে জয়ী হয়েছেন। এছাড়া সদস্য পদে একজন স্বতন্ত্রপ্রার্থী জয়ী হয়েছেন।&nbsp;</p>

<p>সর্বশেষ বুধবার রাত ১টার দিকে প্রধান নির্বাচন কমিশনার মোস্তফা হাসান ফলাফল ঘোষণা করেন।</p>

<p>কেন্দ্রীয় সংসদের সহ-সভাপতি (ভিপি) পদে শিবির সমর্থিত অদম্য জবিয়ান ঐক্য প্যানেলের মো. রিয়াজুল ইসলাম পেয়েছেন ৫ হাজার ৫৫৮ ভোট। তার নিকটতম প্রতিদ্বন্দ্বী ছাত্রদল সমর্থিত ঐক্যবদ্ধ নির্ভীক জবিয়ানের একেএম রাকিব পেয়েছেন ৪ হাজার ৬৮৮ ভোট।&nbsp;</p>

<p>এ ছাড়া সাধারণ সম্পাদক (জিএস) পদে শিবির সমর্থিত আব্দুল আলিম আরিফ পেয়েছেন ৫ হাজার ৪৭৫ ভোট। অপরদিকে ছাত্রদল প্রার্থী খাদিজাতুল কুবরা পেয়েছেন ২ হাজার ২২৩ ভোট।&nbsp;</p>

<p>এজিএস পদে শিবির সমর্থিত মাসুদ রানা পেয়েছেন ৫ হাজার ২০ ভোট। ছাত্রদল সমর্থিত বিএম আতিকুর রহমান তানজিল পেয়েছেন ৪ হাজার ২২ ভোট।&nbsp;</p>

<p>এছাড়াও শিবির সমর্থিত প্যানেল থেকে মুক্তিযুদ্ধ ও গণতন্ত্র বিষয়ক সম্পাদক মো. নূর নবী, শিক্ষা ও গবেষণা সম্পাদক ইব্রাহিম খলিল, বিজ্ঞান ও প্রযুক্তি বিষয়ক সম্পাদক সুখীমন খাতুন, আইন ও মানবাধিকার বিষয়ক সম্পাদক হাবীব মোহাম্মদ ফারুক, স্বাস্থ্য ও পরিবহন সম্পাদক নূর মোহাম্মদ, সমাজ সেবা ও শিক্ষার্থী কল্যান সম্পাদক মোস্তাফিজুর রহমান, আন্তর্জাতিক বিষয়ক সম্পাদক নওশীন নাওয়ার জয়া এবং ক্রীড়া সম্পাদক জরসিজ আনোয়ার নাঈম জয় পেয়েছেন।&nbsp;</p>

<p>ছাত্রদলের প্যানেল থেকে জয় পেয়েছেন পাঠাগার ও সেমিনার সম্পাদক পদে রিয়াস আল রাকিব, পরিবহন সম্পাদক পদে মাহিদ হোসেন, সাহিত্য ও সংস্কৃতি সম্পাদক পদে তাকরিম আহমেদ।</p>

<p>এছাড়াও শিবির সমর্থিত অদম্য জবিয়ান ঐক্যে প্যানেল থেকে সদস্য পদে ফাতেমা আক্তার, আকিব হাসান, শান্তা আক্তার, ও আব্দুল্লাহ আল ফারুক জয়ী হয়েছেন।</p>

<p>ছাত্রদলের ঐক্যবদ্ধ জবিয়ান প্যানেল থেকে সদস্য পদে জয়ী হয়েছেন মো. সাদমান আমিন, ইমরান হাসান ইমন। অন্যদিকে একমাত্র স্বতন্ত্র প্রার্থী জাহিদ হাসান জয়ী হয়েছেন।&nbsp;</p>

<p>এর আগে মঙ্গলবার সন্ধ্যা ৬টায় ভোট গণনা শুরু হলে যান্ত্রিক জটিলতা দেখা দেয়। ফলে প্রায় ৫ ঘণ্টা ভোট গণনা বন্ধ রেখে মধ্যরাত ১২টার পর ভোট গণনার কাজ শুরু হয়। উপাচার্য, ছাত্র সংগঠনসমূহ ও নির্বাচন কমিশনারদের যৌথ সভায় প্রথমে ম্যানুয়ালি এবং পরবর্তী মেশিনে সকল ভোট গণনার সিদ্ধান্ত নেওয়া হয়।&nbsp;</p>

<p>পরে রাত ১২টা থেকে ভোর ৫টা পর্যন্ত একটি কেন্দ্রের ভোট গণনা করা হয়। ফলাফল প্রকাশ করা শুরু হয় সকাল সাড়ে ৮ টা থেকে। &nbsp;প্রথমে ভূগোল ও পরিবেশ বিজ্ঞান বিভাগ, নৃবিজ্ঞান, লোক প্রশাসন ও ফার্মেসী বিভাগের ফলাফল ঘোষণা করা হয়। সকাল থেকে রাত সাড়ে ৯টা পর্যন্ত মোট ২৮টি কেন্দ্রের ফলাফল ঘোষণা করা হয়েছে।&nbsp;</p>

<p><strong>হল সংসদে ১৩ পদে ১০টিই জয়ী শিবির-</strong></p>

<p>এদিকে জগন্নাথ বিশ্ববিদ্যালয়ের একমাত্র ছাত্রী হল নাওয়াব ফয়জুন্নেসা চৌধুরানি হল সংসদে ১৩ পদের ১০টিতেই জয়লাভ করেছেন ছাত্রশিবির সমর্থিত অদম্য জবিয়ান ঐক্য প্যানেলের প্রার্থীরা। ভিপি নির্বাচিত হয়েছেন জান্নাতুল উম্মি তারিন, জিএস সুমাইয়া তাবাসসুম এবং এজিএস নির্বাচিত হয়েছেন রেদওয়ানা খাওলা।</p>

<p><strong>ফলাফল নিয়ে প্রতিক্রিয়া:&nbsp;</strong></p>

<p>শিবির সমর্থিত ভিপি প্রার্থী রিয়াজুল ইসলাম বলেন, &lsquo;ছাত্রদের স্বতঃস্ফূর্ত ভোটে আমরা এগিয়ে আছি। আমরা শিক্ষার্থীদের নিয়ে কাজ করবো ইনশাআল্লাহ।&rsquo;&nbsp;</p>

<p>জয়লাভ নিয়ে জকসু নির্বাচনে জিএস প্রার্থী আব্দুল আলিম আরিফ বলেন, &lsquo;জকসু স্থগিত হওয়ার কারণে শিক্ষার্ধীদের মন ভেঙে গিয়েছিল। একটা অবাধ সুষ্ঠু নির্বাচন হয়েছে। এটা কারো পরাজয় নয়। এটা জবিয়ানদের বিজয়। আমরা সবাইকে নিয়েই কাজ করে যাবো। ক্যাম্পাসের উন্নয়নে সবাইকে নিয়ে কাজ করা জরুরি। আমি তেমনটাই করবো।&rsquo; &nbsp;</p>

<p>এজিএস পদে জয়লাভ করে মাসুদ রানা বলেন, &lsquo;শিক্ষার্থীদের দাবিগুলো আমরা কাজ করবো।&rsquo;&nbsp;</p>

<p>ভোট গণনা প্রসঙ্গে নির্বাচন কমিশনার কানিজ ফাতেমা কাকলি বলেন, &lsquo;যান্ত্রিক ত্রুটির কারণে কিছু সময় গণনা বন্ধ রাখতে হয়েছিল। তবে বর্তমানে ম্যানুয়াল ও মেশিন-দুই পদ্ধতিতে ফল যাচাই করে ঘোষণা দেওয়া হয়েছে। স্বচ্ছতা ও নির্ভুলতা নিশ্চিত করেই চূড়ান্ত ফল প্রকাশ করা হয়।&rsquo;</p>

<p>তিনি আরও বলেন, &lsquo;সব কেন্দ্রের ফলাফল ঘোষণা করতে কিছুটা সময় লাগলেও নির্বাচন কমিশন দায়িত্বশীলতার সঙ্গে কাজ করেছে।&rsquo;</p>

<p>প্রধান নির্বাচন কমিশনার মোস্তফা বলেন, যারা বিজয়ী হয়েছেন ও যারা অংশগ্রহণ করেছেন তাদের অভিবাদন জানাই। আর যারা অংশ নিয়েছেন তাদের সকলকে নিয়ে নির্বাচিতরা কাজ করবেন এমনটাই আশা করি।</p>

<p>বিশ্ববিদ্যালয়ের উপাচার্য অধ্যাপক ড রেজাউল করিম বলেন, &lsquo;জগন্নাথ বিশ্ববিদ্যালয়ের ইতিহাসে প্রথম শিক্ষার্থী সংসদ নির্বাচন অনুষ্ঠিত হয়েছে। উৎসবমুখর পরিবেশে কোনোরকম অনাকাঙ্ক্ষিত ঘটনা ছাড়াই অবাধ, সুষ্ঠু ও নিরপেক্ষভাবে অনুষ্ঠিত জকসু নির্বাচন জগন্নাথ বিশ্ববিদ্যালয় একটি অন্যতম মাইলফলক স্থাপন করলো। অনেক ত্যাগ-তিতিক্ষার পর সকলের আন্তরিক প্রচেষ্টার মাধ্যমে সুষ্ঠভাবে জকসু নির্বাচন সম্পন্ন হয়েছে। জকসুতে নির্বাচিতদের অভিনন্দন জানাই। এই নির্বাচন সম্পন্ন করতে যেসকল শিক্ষক কর্মকর্তা-কর্মচারী ও সাংবাদিকরা, সর্বোপরি শিক্ষার্থীরা অক্লান্ত পরিশ্রম করেছে তাদের সবাইকে ধন্যবাদ জানাই। আমরা সবাই ঐক্যবদ্ধভাবে জগন্নাথ বিশ্ববিদ্যালয়কে এগিয়ে নিতে চাই।</p>