<p>সারা দেশে জাতীয় নির্বাচন&ndash;পরবর্তী সহিংসতা, নির্যাতন, নিপীড়ন, হত্যা, ধর্ষণের প্রতিবাদে আজ সোমবার বিকেলে রাজধানীতে বিক্ষোভ মিছিল ও সমাবেশ করবে বাংলাদেশ জামায়াতে ইসলামীসহ ১১&ndash;দলীয় নির্বাচনী ঐক্যভুক্ত দলগুলো।</p>

<p>বিকেল সাড়ে চারটায় জাতীয় মসজিদ বায়তুল মোকাররমের উত্তর গেটে এই বিক্ষোভ মিছিল ও সমাবেশ হবে।</p>

<p>গণমাধ্যমে পাঠানো বার্তায় জামায়াতের ঢাকা মহানগরী দক্ষিণ সহকারী প্রচার সম্পাদক আবদুস সাত্তার সুমন জানান, জামায়াতে ইসলামীর আমির ডা. শফিকুর রহমানসহ ১১ দলীয় নির্বাচনি &nbsp;ঐক্যের শীর্ষ নেতারা কর্মসূচিতে উপস্থিত থাকবেন।</p>

<p>জানতে চাইলে জামায়াতের প্রচার ও মিডিয়া বিভাগের প্রধান এহসানুল মাহবুব জুবায়ের বলেন, নির্বাচন&ndash;পরবর্তী হামলা, সহিংসতার বিরুদ্ধে ১১ দলের পক্ষ থেকে এই বিক্ষোভ মিছিলের আয়োজন করা হয়েছে। এতে ১১ দলের কেন্দ্রীয় নেতারা উপস্থিত থাকবেন।</p>

<p>গত ১২ ফেব্রুয়ারি ত্রয়োদশ জাতীয় সংসদ নির্বাচন ও গণভোট অনুষ্ঠিত হয়। নির্বাচনের ফল ঘোষণার পর থেকেই বিভিন্ন এলাকায় বিচ্ছিন্ন সংঘর্ষ ও সহিংসতার খবর পাওয়া যায়।&nbsp;</p>

<p>নির্বাচন পরবর্তী দুই দিনে দেশের বিভিন্ন স্থানে সহিংসতায় শিশুসহ তিনজন নিহত এবং তিন শতাধিক আহত হয়েছেন। ৩০টি জেলায় দুই শতাধিক সহিংস ঘটনার সময় এসব হতাহতের ঘটনা ঘটে বলে জানিয়েছে মানবাধিকার সংস্থা হিউম্যান রাইটস সাপোর্ট সোসাইটি (এইচআরএসএস)।<br />
&nbsp;</p>