<p>ইরানের ওপর চাপ সৃষ্টির লক্ষ্যে মধ্যপ্রাচ্যে এপ্রিলের মধ্যে মধ্যপ্রাচ্যে নতুন করে ১০ হাজারের বেশি সেনা পাঠানোর সিদ্ধান্ত নিয়েছে যুক্তরাষ্ট্র। মার্কিন কর্মকর্তাদের বরাত দিয়ে এক প্রতিবেদনে বিষয়টি জানিয়েছে ওয়াশিংটন পোস্ট।</p>

<p>নাম গোপন রাখার শর্তে বর্তমান ও সাবেক মার্কিন কর্মকর্তারা মঙ্গলবার পত্রিকাটিকে জানান, বিমানবাহী রণতরী ইউএসএস জর্জ এইচ ডব্লিউ বুশ এবং এর সঙ্গে থাকা অন্যান্য যুদ্ধজাহাজে করে প্রায় ছয় হাজার সেনাসদস্য ওই অঞ্চলের উদ্দেশে রওনা হয়েছে।</p>

<p>প্রতিবেদনে বলা হয়েছে, &lsquo;বক্সার অ্যাম্ফিবিয়াস রেডি গ্রুপ&rsquo; এবং এর অন্তর্ভুক্ত ১১তম মেরিন এক্সপিডিশনারি ইউনিটের আরও প্রায় চার হাজার ২০০ সেনা সদস্য চলতি মাসের শেষের দিকে সেখানে পৌঁছাবে বলে ধারণা করা হচ্ছে।</p>

<p>গত ২৮ ফেব্রুয়ারি থেকে শুরু হওয়া ইরানের বিরুদ্ধে অভিযানে এ পর্যন্ত প্রায় ৫০ হাজার মার্কিন সেনা মোতায়েন করা হয়েছে বলে আগেই জানিয়েছিল পেন্টাগন।</p>

<p>জানা গেছে, ইউএসএস জর্জ এইচ ডব্লিউ বুশ বর্তমানে আফ্রিকা মহাদেশ ঘুরে সমুদ্রপথে মধ্যপ্রাচ্যের দিকে এগিয়ে যাচ্ছে। এটি পৌঁছালে ওই এলাকায় মার্কিন বিমানবাহী রণতরীর মোট সংখ্যা দাঁড়াবে তিনে।</p>

<p>বর্তমানে ইউএসএস আব্রাহাম লিঙ্কন এবং ইউএসএস জেরাল্ড ফোর্ড মধ্যপ্রাচ্যে অবস্থান করছে এবং রণতরী দুটি ইরানের বিরুদ্ধে অভিযানে অংশ নিচ্ছে।</p>

<p>আল জাজিরা স্বাধীনভাবে এই প্রতিবেদনের সত্যতা যাচাই করতে পারেনি। তবে এমন এক সময়ে এই খবরটি এলো, যখন বুধবার যুক্তরাষ্ট্র তাদের ঘোষিত নৌ-অবরোধ আরও জোরদার করেছে। ওয়াশিংটনের দাবি, এই অবরোধের ফলে ইরানের সামুদ্রিক বাণিজ্য পুরোপুরি বিচ্ছিন্ন হয়ে পড়েছে।</p>

<p>এদিকে, মঙ্গলবার প্রেসিডেন্ট ডোনাল্ড ট্রাম্প দ্য নিউইয়র্ক পোস্টকে বলেন, প্রথম দফার আলোচনা কোনো সমাধান ছাড়াই শেষ হওয়ার পর আগামী &lsquo;দুই দিনের মধ্যে&rsquo; পাকিস্তানে ইরানের সঙ্গে নতুন করে আলোচনা হতে পারে।</p>

<p>গত সপ্তাহে পাকিস্তানের রাজধানী ইসলামাবাদে অত্যন্ত গুরুত্বপূর্ণ আলোচনার পর যুদ্ধ বন্ধে যুক্তরাষ্ট্র ও ইরান কোনো চুক্তিতে পৌঁছাতে ব্যর্থ হয়। তবে এক সপ্তাহ আগে ঘোষিত দুই সপ্তাহের যুদ্ধবিরতি এখনো বজায় রয়েছে। এই যুদ্ধবিরতির মেয়াদ আগামী ২২ এপ্রিল শেষ হওয়ার কথা।</p>

<p>কর্মকর্তারা ওয়াশিংটন পোস্টকে জানান, নতুন করে সৈন্য মোতায়েনের ফলে যুক্তরাষ্ট্র যেমন ইরানের সাথে দরকষাকষি চালিয়ে যেতে পারবে, তেমনি এটি যেকোনো বড় ধরনের হামলা বা স্থল অভিযানের প্রস্তুতি হিসেবেও কাজ করবে।</p>