<p>কক্সবাজারের টেকনাফ উপজেলার বাহারছড়ায় মঙ্গলবার বিকালে কোস্ট গার্ড ও মৎস্য অধিদপ্তরের যৌথ অভিযানে প্রায় ৬৩ কোটি টাকা মূল্যের বিপুল পরিমাণ অবৈধ কারেন্ট জাল জব্দ করা হয়েছে।</p>

<p>বুধবার (১৮ ফেব্রুয়ারি) সন্ধ্যায় বিষয়টি নিশ্চিত করে কোস্ট গার্ডের পূর্ব জোনের মিডিয়া কর্মকর্তা লেফটেন্যান্ট কমান্ডার সুমন-আল-মুকিত।</p>

<p>তিনি বলেন, &lsquo;অবৈধ কারেন্ট জাল ব্যবহার দেশের মৎস্য সম্পদের জন্য মারাত্মক হুমকি। এসব জাল ব্যবহারের ফলে ডিমওয়ালা মাছ ও ছোট মাছ নির্বিচারে ধ্বংস হয়, যা সামুদ্রিক জীববৈচিত্র্য ও জেলেদের ভবিষ্যৎ জীবিকার ওপর নেতিবাচক প্রভাব ফেলে।&rsquo;</p>

<p>টেকনাফ থানাধীন লামার বাজার সংলগ্ন এলাকায় যৌথ অভিযানে তিনটি গুদামঘরে তল্লাশি চালিয়ে প্রায় ৯০ লাখ মিটার অবৈধ কারেন্ট জাল জব্দ করা হয়, যার আনুমানিক বাজারমূল্য প্রায় ৬৩ কোটি টাকা। এ সময় কোস্ট গার্ডের উপস্থিতি টের পেয়ে অবৈধ জাল ব্যবসায়ীরা পালিয়ে যায়। পরে জব্দকৃত কারেন্ট জাল উপজেলা মৎস্য কর্মকর্তার উপস্থিতিতে তাৎক্ষণিকভাবে নষ্ট করা হয়।</p>