<p>বাগেরহাটের শরণখোলায় জায়গাজমি সংক্রান্ত বিরোধের জেরে প্রতিপক্ষের হামলায় দিনমজুর আবু হানিফ হাওলাদার (৬০) নিহত হয়েছেন।</p>

<p>শুক্রবার (২৪ এপ্রিল) সকালে উপজেলার মধ্য রাজৈর গ্রামে এ ঘটনা ঘটে।</p>

<p>আবু হানিফের পিতা আমজেদ হাওলাদার জানান, সকালে তার ছেলে হানিফ হাওলাদার তাদের জমির সীমানায় বেড়া দিতে গেলে প্রতিপক্ষ বাবুল হাওলাদার ও তার ছেলেরা বাঁধা দেয়। এ সময় উভয় পক্ষের মধ্যে বাকবিতণ্ডার একপর্যায়ে তারা হানিফ হাওলাদারকে মারপিট ও কুপিয়ে জখম করে। ছেলের মারধর ঠেকাতে গেলে তাকেও রক্তাক্ত জখম করা হয়। পরে উদ্ধার করে শরণখোলা উপজেলা স্বাস্থ্য কমপ্লেক্সে নিয়ে গেলে কর্তব্যরত চিকিৎসক তাকে মৃত ঘোষণা করেন।&nbsp;</p>

<p>শরণখোলা থানার ভারপ্রাপ্ত কর্মকর্তা (ওসি) মো. শামিনুল হক জানান, পুলিশ ঘটনাস্থল পরিদর্শন করেছে। লাশ ময়নাতদন্তের জন্য বাগেরহাট মর্গে পাঠানো হচ্ছে। ঘটনার তদন্তের পাশাপাশি আসামিদের গ্রেপ্তারের চেষ্টা চলছে।&nbsp;</p>