<p>চুয়াডাঙ্গার জীবননগর উপজেলার নতুনপাড়া সীমান্তে বিএসএফের ছররা গুলিতে আজাদ হোসেন (৩০) নামের এক যুবক আহত হয়েছেন। তাকে উদ্ধার করে প্রথমে জীবননগর উপজেলা স্বাস্থ্য কমপ্লেক্স ও পরে চুয়াডাঙ্গা সদর হাসপাতালে নিয়ে চিকিৎসা দেওয়া হচ্ছে। চিকিৎসকরা জানিয়েছেন, তার পিঠে অনেক ছররা গুলির আঘাত পাওয়া গেছে। বৃহস্পতিবার (১৯ মার্চ) বিকেলে জীবননগর উপজেলার নতুনপাড়া সীমান্তে এ ঘটনা ঘটে।</p>

<p>আহত আজাদ হোসেন জানান, তিনি বৃহস্পতিবার বিকেলে নতুনপাড়া সীমান্তের নিজেদের আমবাগানে গিয়েছিলেন। এসময় সেখান থেকে কয়েকজনকে পালিয়ে যেতে দেখেন তিনি। তার পরপরই ছররা গুলিতে আহত হন তিনি। তিনি মনে করছেন, যারা পালিয়ে যায় তাদের উদ্দেশ্যে বিএসএফ ছররা গুলি চালিয়েছে এবং সেই গুলিতে তিনি আহত হন। &nbsp;</p>

<p>জীবননগর থানার অফিসার ইনচার্জ (ওসি) সোলায়মান শেখ জানান, সীমান্ত এলাকায় একজন আহত হয়েছেন বলে তিনি শুনেছেন। এ বিষয়ে তিনি আরো খোঁজখবর নিচ্ছেন।&nbsp;</p>

<p>চুয়াডাঙ্গা সদর হাসপাতালের জুনিয়র সার্জারি কনসালটেন্ট ডা. এহসানুল হক তন্ময় জানান, আজাদের হাত ও পিঠে বেশ কিছু ক্ষতচিহ্ন পাওয়া গেছে। এগুলো ছররা গুলির ক্ষত হতে পারে। আহত আজাদ বর্তমানে পুরোপুরি শংকামুক্ত।&nbsp;</p>