<p>বরিশালের বাকেরগঞ্জ উপজেলার অন্যতম গুরুত্বপূর্ণ সড়ক গারুড়িয়া ডিসি রোডের সংস্কার কাজ দীর্ঘদিন ধরে বন্ধ থাকায় ১০টি ইউনিয়নের মানুষের নিত্যদিনের জীবনযাত্রা চরম দুর্ভোগে পরিণত হয়েছে। উন্নয়ন কাজ শুরু হলেও মাঝপথে থেমে যাওয়ায় সড়কটি এখন কার্যত ঝুঁকিপূর্ণ ও অচল অবস্থায় রয়েছে।</p>

<p>সংশ্লিষ্ট সূত্রে জানা গেছে, স্থানীয় সরকার প্রকৌশল অধিদপ্তরের (এলজিইডি) আওতায় &lsquo;গুরুত্বপূর্ণ উপজেলা ও ইউনিয়ন সড়ক প্রশস্তকরণ ও শক্তিশালীকরণ&rsquo; প্রকল্পের অধীনে বাকেরগঞ্জ-গোবিন্দপুর হাট সড়ক (আরএইচডি) ভায়া রবিপুর, শিয়ালগুনি-কাকরধা, ভাতশালা ও কালিগুরি পর্যন্ত অংশের উন্নয়ন কাজ হাতে নেওয়া হয়। ২০২৩-২৪ অর্থবছরে এ প্রকল্পে ২১ লাখ ৭৫ হাজার টাকা বরাদ্দ দেওয়া হয়। ঠিকাদারি প্রতিষ্ঠান ইফতি-ইটিসিএল (প্রা.) লিমিটেড ও মেসার্স আমির ইঞ্জিনিয়ারিং কর্পোরেশন যৌথভাবে ২০২৪ সালের ২৮ মে কাজ শুরু করে। নির্ধারিত সময় অনুযায়ী ২০২৬ সালের ২৭ মে কাজ শেষ হওয়ার কথা থাকলেও প্রায় এক বছর ধরে কাজ বন্ধ রয়েছে।</p>

<p>সরেজমিনে দেখা যায়, সড়কের বিভিন্ন স্থানে বড় বড় গর্ত সৃষ্টি হয়েছে এবং কোথাও কোথাও রাস্তার বেসমেন্ট উঠে গিয়ে কাদামাটির স্তূপে পরিণত হয়েছে। সামান্য বৃষ্টিতেই পানি জমে সড়কটি চলাচলের অযোগ্য হয়ে পড়ে। ফলে পথচারী, শিক্ষার্থী, কৃষক, রোগী ও পরিবহন চালকদের প্রতিদিনই চরম ভোগান্তি পোহাতে হচ্ছে।</p>

<p>স্থানীয়দের দাবি, এই সড়কটি শুধু বাকেরগঞ্জ নয়, পার্শ্ববর্তী বাউফল উপজেলার সঙ্গেও গুরুত্বপূর্ণ সংযোগ স্থাপন করে। প্রতিদিন হাজার হাজার মানুষ এ পথে যাতায়াত করেন। কৃষিপণ্য পরিবহন, শিক্ষার্থীদের স্কুল-কলেজে যাতায়াত এবং জরুরি চিকিৎসা সেবার জন্য এই সড়কের ওপর নির্ভরশীলতা অত্যন্ত বেশি। কিন্তু বর্তমান অবস্থার কারণে অনেক সময় অ্যাম্বুলেন্স চলাচলও ব্যাহত হচ্ছে, যা জীবনঝুঁকি বাড়াচ্ছে।</p>

<p>গারুড়িয়া ইউনিয়নের বাসিন্দা জাহিদুল ইসলাম বলেন, &ldquo;এত খারাপ রাস্তা আগে কখনও দেখিনি। বৃষ্টি হলেই পুরো রাস্তা পানিতে তলিয়ে যায়। শিশুদের স্কুলে পাঠানো কঠিন হয়ে গেছে, রোগী নিয়ে বের হওয়া আরও বিপজ্জনক।&rdquo;</p>

<p>স্থানীয়রা জানান, বারবার অভিযোগ জানানো হলেও সংশ্লিষ্ট কর্তৃপক্ষের দৃশ্যমান কোনো উদ্যোগ নেই। বর্ষা মৌসুম শুরু হওয়ায় জলাবদ্ধতা বেড়ে গেছে এবং সড়কে ছোট-বড় দুর্ঘটনাও ঘটছে নিয়মিত।</p>

<p>উপজেলা এলজিইডি প্রকৌশলী মো. হাসনাই আহমেদ বলেন, &ldquo;ঠিকাদারি প্রতিষ্ঠানের কিছু জটিলতার কারণে কাজ বিলম্বিত হয়েছে। বিষয়টি সমাধানের চেষ্টা চলছে এবং দ্রুত কাজ পুনরায় শুরু করা হবে।&rdquo;</p>