<p>ইসরায়েলসহ ইরাক ও কুয়েতে যুক্তরাষ্ট্রের তিনটি সামরিক ঘাঁটি ও স্থাপনা হামলা চালিয়ে ধ্বংস করা হয়েছে বলে দাবি করেছেন ইরান। দেশটির ইসলামিক রেভল্যুশনারি গার্ড কর্পস (আইআরজিসি) এক বিবৃতিতে এ তথ্য জানিয়েছে।&nbsp;</p>

<p>আইআরজিসির দাবি অনুযায়ী, তাদের নিক্ষেপ করা &lsquo;ভারী ক্ষেপণাস্ত্র&rsquo; ইসরায়েলের তেল আবিবের শিল্পাঞ্চলে বড় ধরনের আঘাত হেনেছে।</p>

<p>সংস্থাটি বলেছে, শহরজুড়ে &lsquo;অবিরাম অ্যাম্বুলেন্সের সাইরেনের শব্দ&rsquo; এবং ইসরায়েলি কর্তৃপক্ষের পক্ষ থেকে &lsquo;মৃত ও আহতের সংখ্যা বাড়ছে&rsquo;-এমন স্বীকারোক্তিই হামলার গভীর প্রভাবের ইঙ্গিত দিচ্ছে। খবর আল জাজিরার। বিবৃতিতে আরও বলা হয়েছে, ইরাকের এরবিলে অবস্থিত হারির বিমানঘাঁটি এবং কুয়েতে মার্কিন সেনা অবস্থানরত আলি আল সালেম ও আরিফজান ঘাঁটিও লক্ষ্যবস্তু ছিল। আইআরজিসি দাবি করেছে, শক্তিশালী ইরানি ক্ষেপণাস্ত্র ও ড্রোন হামলায় এসব ঘাঁটি &lsquo;ধ্বংস&rsquo; করা হয়েছে।</p>

<p>তবে এসব হামলার বিষয়ে সংশ্লিষ্ট দেশগুলোর পক্ষ থেকে তাৎক্ষণিকভাবে বিস্তারিত কোনো স্বাধীন নিশ্চিতকরণ পাওয়া যায়নি। সাম্প্রতিক সময়ে মধ্যপ্রাচ্যে ইরান, ইসরায়েল ও যুক্তরাষ্ট্রকে ঘিরে উত্তেজনা দ্রুত বাড়ছে।&nbsp;</p>

<p>বিশ্লেষকদের মতে, একের পর এক হামলা ও পাল্টা হামলার ঘটনায় পরিস্থিতি ক্রমেই বিস্তৃত আঞ্চলিক সংঘাতে রূপ নেয়ার ঝুঁকি তৈরি করছে।</p>