<p>ত্রয়োদশ জাতীয় সংসদ নির্বাচনে রিটার্নিং অফিসার কর্তৃক বাতিল হওয়া মনোনয়নের বিরুদ্ধে এএমএম নাসির উদ্দিন কমিশনে আপিল শুনানিতে তৃতীয় দিনে ৪১ জন প্রার্থীতা ফিরে পেয়েছেন। এদিন ৭১টি আপিলের শুনানি গ্রহণ করেন ইসি। এর মধ্যে ২৫টি আপিল না মঞ্জর করে কমিশন এবং একজন আবেদনকারী অনুপস্থিত ছিলেন। এছাড়া ৪টি আপিল আবেদন পেন্ডিং রেখেছেন কমিশন।</p>

<p>সোমবার (১২ জানুয়ারি) নির্বাচন ভবনের অডিটোরিয়ামে আপিল আবেদনের দু&rsquo;পক্ষের শুনানি গ্রহণ করেন প্রধান নির্বাচন কমিশনার (সিইসি) এএমএম নাসির উদ্দিনের নেতৃত্বাধীন কমিশন।</p>

<p>শুনানি শেষে নির্বাচন কমিশন সচিব আখতার আহমেদ জানান, ৪১টি আপিল মঞ্জুর হয়েছে, ২৫টি আবেদন নামঞ্জুর হয়েছে এবং একজন আবেদনকারী অনুপস্থিত ছিলেন। এছাড়া ৪টি আপিল এখনও অপেক্ষমান আছে।</p>

<p>এরআগে শনি ও রোববার দুই দিনে মোট ১০৯ জন আপিলে প্রার্থীতা ফিরে পেয়েছেন। মনোনয়ন বাছাইয়ের সময় ৭২৩ জনের প্রার্থীতা বাতিল বলে ঘোষণা করেন রিটার্নিং অফিসাররা। এরপর বাতিল এবং বৈধ হওয়া মনোনয়নের বিরুদ্ধে নির্বাচন কমিশন সচিবালয়ে ৬৪৫ জন আপিল দায়ের হয়।</p>

<p>ইসি ঘোষিত তফসিল অনুযায়ী ,আপিল শুনানি চলবে আগামী ১৮ জানুয়ারি পর্যন্ত। এরপর ২১ জানুয়ারি প্রতীক বরাদ্দ করা হবে এবং ভোটগ্রহণ হবে ১২ ফেব্রুয়ারি।</p>