<p>হবিগঞ্জের নবীগঞ্জ উপজেলায় বজ্রপাতে এক ব্যক্তির মর্মান্তিক মৃত্যু হয়েছে। এ ঘটনায় আরও তিনজন গুরুতর আহত হয়েছেন।</p>

<p>বুধবার সকালে উপজেলার পূর্ব বড় ভাকৈর ইউনিয়নের ছোট ভাকৈর গ্রামের শৈলাগড় হাওরে এ ঘটনা ঘটে।</p>

<p>নিহত ব্যক্তি ছোট ভাকৈর গ্রামের ফরাছ মিয়া (৪৮)। বজ্রপাতে তিনি ঘটনাস্থলেই মারা যান।</p>

<p>গুরুতর আহত হয়েছেন একই গ্রামের সামশুল মিয়া (২০), হাফিজুর রহমান (৫০) এবং জাহেদ মিয়া। তাদের অবস্থার অবনতি হলে দ্রুত উদ্ধার করে সিলেট এমএজি ওসমানী মেডিকেল কলেজ হাসপাতালে পাঠানো হয়েছে।</p>

<p>স্থানীয় সূত্রে জানা যায়, হঠাৎ বৃষ্টি শুরু হলে হাওরে অবস্থানরতরা বিপাকে পড়েন। এ সময় বিকট শব্দে বজ্রপাত হলে তারা এতে আহত হন। পরে আশপাশের লোকজন দ্রুত এগিয়ে এসে আহতদের উদ্ধার করে চিকিৎসার ব্যবস্থা করেন।</p>

<p>আকস্মিক এ ঘটনায় এলাকায় শোকের ছায়া নেমে এসেছে।</p>

<p>ঘটনার সত্যতা নিশ্চিত করে নবীগঞ্জ থানার অফিসার ইনচার্জ মোনায়েম মিয়া জানান, বজ্রপাতে একজন নিহত এবং তিনজন আহত হয়েছেন।</p>