<p>পিরোজপুর পৌরসভার রানীপুরে অস্বাস্থ্যকর পরিবেশে আইসক্রিম তৈরি ও মানবদেহের জন্য ক্ষতিকর কেমিক্যাল ব্যবহার করার দায়ে রনি আইসক্রিম কারখানায় এক লক্ষ টাকা অর্থদণ্ড, অনাদায়ে দুই মাসের বিনাশ্রম কারাদণ্ড প্রদান করা হয়।</p>

<p>শনিবার (২৫ এপ্রিল) সকালে পিরোজপুর সদর উপজেলার সহকারী কমিশনার (ভূমি) এস.এম. আল-আমীনের নেতৃত্বে একটি টিম এই অভিযান পরিচালনা করেন।</p>

<p>এ সময় কারখানা মালিক পক্ষ থেকে মো. রাকিব (২২) কে ভোক্তা অধিকার সংরক্ষণ আইন ২০০৯-এর দণ্ডবিধিতে এক লাখ টাকা জরিমানা, অনাদায়ে দুই মাসের বিনাশ্রম কারাদণ্ড প্রদান করা হয়। আসামি তৎক্ষণাৎ অর্থদণ্ড পরিশোধ করায় অনাদায়ের কারাদণ্ড মওকুফ করা হয়।</p>

<p>পিরোজপুর সদর উপজেলার সহকারী কমিশনার (ভূমি) এস.এম. আল-আমীন জানান, মেসার্স রনি আইসক্রিমের নামে একটি প্রতিষ্ঠান দীর্ঘদিন ধরে ক্ষতিকারক রং, ফ্লেভার ও বিএসটিআই-এর অনুমোদন ছাড়াই বিভিন্ন ব্র্যান্ডের মোড়ক ব্যবহার করে নকল আইসক্রিম তৈরি করে আসছিল। আমরা আজকে প্রতিষ্ঠানটিতে মোবাইল কোর্ট পরিচালনা করি। এ সময় প্রতিষ্ঠানের মালিককে ১ লাখ টাকা জরিমানা করা হয়েছে। এছাড়াও অনুমোদনহীন রং, ফ্লেভার ও চকলেট পাউডার জব্দ করে ধ্বংস করা হয়েছে।</p>