<p>নেত্রকোনার বারহাট্টা উপজেলায় নদী থেকে অবৈধভাবে মাটি উত্তোলন ও দলীয় শৃঙ্খলাবিরোধী কর্মকাণ্ডে জড়িত থাকার অভিযোগে বাংলাদেশ জাতীয়তাবাদী দল (বিএনপি) এক স্থানীয় নেতাকে দল থেকে বহিষ্কার করেছে। বহিষ্কৃত ওই নেতা হলেন মো. ইউসুফ খাঁ।</p>

<p>তিনি বারহাট্টা উপজেলা বিএনপির প্রশিক্ষণবিষয়ক সম্পাদক এবং আসমা ইউনিয়ন বিএনপির সিনিয়র যুগ্ম সাধারণ সম্পাদক হিসেবে দায়িত্ব পালন করছিলেন। এছাড়া তিনি ওই ইউনিয়নের সাবেক ইউপি সদস্য (মেম্বার)।</p>

<p>বৃহস্পতিবার (১১ মার্চ) সন্ধ্যায় বারহাট্টা উপজেলা বিএনপির সাধারণ সম্পাদক আলহাজ আশিক আহমেদ কমল স্বাক্ষরিত এক প্রেস বিজ্ঞপ্তিতে এ তথ্য জানানো হয়। বিজ্ঞপ্তিতে উপজেলা বিএনপির সভাপতি মোস্তাক আহমেদ ও সাধারণ সম্পাদক আশিক আহমেদ কমল জানান, দলীয় শৃঙ্খলাবিরোধী কর্মকাণ্ডে জড়িত থাকার সুস্পষ্ট অভিযোগের ভিত্তিতে তাকে দলের প্রাথমিক সদস্যপদসহ সব ধরনের সাংগঠনিক পদ থেকে বহিষ্কার করা হয়েছে।</p>

<p>স্থানীয় সূত্রে জানা যায়, সম্প্রতি উপজেলার কৈলাটি গ্রামে নদী থেকে অবৈধভাবে মাটি উত্তোলনের সঙ্গে ইউসুফ খাঁ জড়িত ছিলেন। এ ঘটনায় মঙ্গলবার ভ্রাম্যমাণ আদালত অভিযান চালিয়ে তাকে ৫০ হাজার টাকা জরিমানা করেন। বিষয়টি গণমাধ্যমে প্রকাশিত হলে স্থানীয় বিএনপি নেতাদের নজরে আসে।</p>

<p>পরে দলের কেন্দ্রীয় নির্দেশনা এবং স্থানীয়ভাবে অভিযোগ যাচাই-বাছাই করে দ্রুত সাংগঠনিক ব্যবস্থা নেওয়া হয়।</p>

<p>এ বিষয়ে বারহাট্টা উপজেলা বিএনপির সাধারণ সম্পাদক আশিক আহমেদ কমল বলেন, &ldquo;অবৈধভাবে নদী থেকে মাটি উত্তোলনের মতো জনস্বার্থবিরোধী কাজে জড়িত থাকার অভিযোগের সত্যতা পাওয়ায় দ্রুত সাংগঠনিক ব্যবস্থা নেওয়া হয়েছে। দলের নাম ভাঙিয়ে কেউ অপকর্ম করলে তাকে ছাড় দেওয়া হবে না।&rdquo;</p>

<p>বিএনপির এ দ্রুত সিদ্ধান্তকে ইতিবাচক হিসেবে দেখছেন স্থানীয় বাসিন্দারা। তাদের মতে, এ ধরনের কঠোর ব্যবস্থা অবৈধ মাটি উত্তোলনসহ নানা অনিয়ম প্রতিরোধে গুরুত্বপূর্ণ ভূমিকা রাখবে।</p>